Sejarah Ringkas Dan Pengenalan Ilmu Mantiq

Perkataan mantiq berasal daripada Bahasa Arab, dengan kata perbuatan nathoqo (نطق)  yang membawa maksud berkata-kata dan berfikir.

Ilmu mantiq seperti mana yang telah didefinisikan ilmuan Islam merupakan suatu ilmu merangkumi kanun dan kaedah yang mana dengan kaedah tersebut, akal kita mampu terpelihara daripada tersilap dalam berfikir. Mudahnya ilmu mantiq ini adalah ilmu Logik.

Inti pati ilmu ini mencakupi dua topik utama. Pertamanya Tasawwur, yang melibatkan bahasa, pendefinisian dan pengkategorian sesuatu. Mengapa pendefinisan penting?. Kerana andai saja sesuatu perkara itu tidak mempunyai definisi yang disepakati, pemahaman terhadap sesuatu kenyataan atau premis juga akan berbeza.

Contohnya, bila disebut “duit”, kita akan faham ia sebagai kertas yang bernilai dengan reka bentuk tertentu dicetak daripada material tertentu. Dan andaikan saja ada orang lain memahami duit dengan erti kepingan batu berwarna emas yang digali dari tanah. Maka ketika kita menyatakan “duit itu kertas”, kenyataan kita tidak akan disokong oleh orang yang memahami duit adalah kepingan emas. Inilah sebabnya pendifinisian penting bagi mengelakkan hujah yang sia-sia.

Setelah perbahasan tasawwur selesai, barulah kita boleh masuk ke dalam pintu topik yang kedua iaitu Tasdiq. Padanya dibahaskan tentang Qias atau hujah, yang dibina daripada premis-premis untuk mendapatkan keputusan yang diyakini penghujah.

Contoh paling mudah, saya ingin membuktikan bahawa kerusi itu ada yang menukangnya dan menafikan ia wujud dengan sendiri.

Saya berhujah dengan:

Begitulah serba sedikit konsep mantiq.

Bagaimana mantiq bermula?. Mantiq adalah suatu kaedah befikir dan tunjangnya adalah akal manusia. Jadi, ilmu ini pada hakikatnya telah bermula sejak manusia pertama yang mempunyai akal menggunakan akalnya untuk menghasilkan kewarasan.

Manusia berakal pasti mempunyai cara tersendiri dalam berfikir, walau bagaimana lemah sekali pun langkauan akalnya itu. Namun dengan mantiq, cara berfikir tersebut menjadi tersusun untuk menghasilkan natijah yang benar dan tepat.

Orang pertama yang memperkenalkan mantiq dan mengajarkannya ialah Aristotle, hidup kira-kira kurang 2500 tahun lalu (384-322 SM) dipercayai di Greece pada era ketamadunan Yunani Kuno.

Beliau mengarang buku mantiq pertama yang mengetengahkan tapak asas mantiq dikenali sebagai Organon. Buku ini diiktiraf sebagai antara rujukan utama dalam perbahasan mantiq.

Punca tercetusnya idea beliau menyusun mantiq bila mana wujud golongan yang membawa ideologi sofisme yang merosaskkan cara akal berfikir. Mereka menggunakan kefasihan berkata-kata dan berpidato untuk menipu dan berhelah.

Kerosakan inilah yang menyedarkan Aristotle untuk menyusun suatu sistem dalam berfikir yang kemudiannya kita kenal sebagai mantiq. Tetapi bagaimana pula setelah itu ilmu ini boleh meresap ke dalam Islam dan digunakan dalam perbahasan aqidah?. Sebelum kurun kelima hijrah, ilmu mantiq tidak mendapat tempat dalam perbahasan agama. Namun ketika mana Islam tersebar luas ke wilayah timur dan barat, berlakulah revolusi ilmu.

Penterjemahan ilmu dari bahasa asing ke dalam Bahasa Arab giat dijalankan. Berbagai bidang ilmu dari berbagai tamadun dibahas dan diterjemahkan termasuklah ilmu mantiq. Namun, mantiq mendapat tentangan hebat daripada ramai ulama. Hal ini kerana ia mengandung unsur falsafah ketuhanan Yunani Kuno yang dikatakan bercanggah dengan aqidah Islam yang benar.

Antara mereka yang mengharamkan mantiq berunsur falsafah ini termasuklah al-Imam al-Nawawi, Ibnu Solah, Ibnu Taimiyyah dan beberapa lagi. Sehingga ada yang menghukumkan harus beristinjak/bersuci menggunakan buku atau lembaran kertas mantiq. Ada juga yang menyamakan ilmu ini dengan ilmu sihir pada keharaman mempelajarinya.

Sungguh pun begitu, sebahagian ulama yang lain seperti Imam Ghazali menghukumkan sunat mempelajarinya. Bahkan beliau menganggap orang yang tidak menguasai mantiq atau mempunyai kaedah dalam berfikir sebagai orang yang tidak boleh dipercayai ilmunya.

Terdapat sebuah hadith yang diriwayatkan Imam Tirmidzi r.h daripada Sayyiduna Abu Hurairah r.a yang menuntut umat Islam agar mengambil apa saja yang bermanfaat buat mereka.

الحكمة ضالة المؤمن فحيث وجدها فهو أحق الناس بها

Maksudnya : (Hikmah dan kebijaksanaan itu adalah barang yang hilang milik orang beriman, maka di mana saja dia menjumpainya, dialah yang paling berhak ke atasnya)

Sekalipun hadith ini dihukumkan dhaif sanadnya oleh Imam Tirmidzi (dhaif bukan bermaksud palsu), namun makna dan intipati hadith tersebut adalah sohih dan benar. Ini kerana orang beriman sememangnya dituntut mencari sebarang hikmah dan ilmu yang mampu meningkatkan ketaqwaan mereka.

Adapun hukum mempelajari mantiq yang tidak menerima pengaruh falsafah yang batil seperti Sullam al-Munawraq karangan al-Akhdhari, Isaghuji karangan Imam Athiruddin Abhari, al-Tahdzib karangan Imam Taftazani, maka para ulama tidak berselisih pendapat tentang keharusan hukum mempelajarinya.

Kata Syeikh Nuruddin Ali Jum’ah : “sesuatu ilmu itu tidak dicela kerana ia Ilmu, tetapi kerana ia digunakan untuk perkara yang tercela”.

Para ilmuan Islam menjadi antara yang paling terkehadapan dalam menyumbang terhadap perkembangan ilmu mantiq. Dan ini boleh dilihat daripada sumbangan-sumbangan mereka terhadap ilmu itu sendiri, tokoh-tokoh besar yang diiktiraf oleh dunia Islam dan Barat seperti al-Ghazali, al-Farabi, Ibnu Sina, al-Kindi, Ibnu Rusyd dan ramai lagi tidaklah dapat disangkal ketokohan mereka.

Mereka merapikan kaedah yang ada dan menambah baik ilmu ini berabad lamanya, menggunakannya secara meluas di dalam kitab-kitab sehingga seolah-olah membentuk suatu bidang ilmu mantiq baru yang diislamisasikan.

Walaupun sebahagian mereka tidak bersetuju dengan sebahagian yang lain sehingga tahap menuduh kafir dan terkeluar dari aqidah lurus, ia tak menafikan sumbangan mereka semua teramatlah besar.

RUJUKAN:


Asal Usul Sekolah Pondok Dalam Sejarah

Sekolah Pondok yang mula wujud di Tanah Melayu seawal abad Ke-13, ada sejarah dan perkaitan fungsi Sekolah Pondok sebagai institusi agama (bukan Islam sahaja) sudah lama bermula sejak zaman Yunani, lama sebelum kewujudan Islam.

Istilah “Pondok” sebenarnya berasal dari Tamadun Yunani iaitu “Pandokian” yang bermaksud tempat menginap, tempat berteduh (lahiriah dan spiritual) serta gambaran sebuah tempat atau rumah yang “mengalukan kehadiran semua orang asing yang datang”.

Pandokian, atau dieja juga sebagai “pandocheion” dan “pandokeion” dalam tamadun Yunani merupakan rumah tanpa bilik, bersifat dorm atau asrama yang meletakkan semua penghuninya di dalam ruang yang sama. Konsep sama seperti asrama di sekolah moden hari ini.

Dalam masyarakat Yunani, rumah-rumah mereka kebanyakannya dibina sedemikian rupa, malah berkongsi dinding pula dengan kandang ternakan dan kuda tunggangan.

*Dalam Sejarah Melayu ada kisah tentang Ambangan, kuda yang tinggal bersebelahan dengan tempat Raja Zainal beradu

Kristian kemudiannya mengangkat pandokian sebagai sebuah institusi spiritual, yang menjadi model sekolah-sekolah mubaligh terawal di Eropah atau “missionary schools” yang memiliki asrama-asrama buat pelajarnya menetap dan tinggal lama mendalami ilmu agama Kristian.

Di institusi ini jugalah asalnya muncul ahli-ahli filsuf dan pemikir-pemikir Yunani yang giat mencambahkan ilmu dan penemuan-penemuan baharu demi kelangsungan pelbagai cabang ilmu, selain mengenal ilmu tentang ketuhanan.

Konsep sama diteruskan oleh Islam yang kemudian menguasai sebahagian besar Eropah, meminjam istilah pandokian tadi kedalam Arab dan dieja sebagai “فندق” (funduq), dengan maksud sama iaitu tempat berteduh dan menginap juga menerima semua tetamu dan orang asing yang datang.

Institusi pendidikan Islam terawal ditubuhkan dengan konsep sama seperti pandokian Yunani tadi. Sekolah mubaligh Kristian ditukar kepada Sekolah Pondok, menukar fungsinya hingga menyamai sistem Sekolah Pondok yang kita tahu hari ini.

Eropah mundur dalam Zaman Gelap, dek gerhana keilmuan dan ketamadunan saat Rom jatuh. Mereka tenggelam hinggalah Islam membawa sinar dan syiar menerangi kembali Eropah dengan ilmu dan teknologi yang tidak dapat tidak turut disumbangkan melalui sistem Sekolah Pondok ini tadi.

Selebihnya ia menjadi sejarah. Apabila Islam tiba di Alam Melayu, ia membawa bersama risalah dan wacana ilmuan dan ketamadunan, guru-guru dan murabbi yang dihormati, menyebarkan Islam bersama sistem Sekolah Pondok seperti yang kita tahu masih lagi wujud sehingga hari ini.

Mereka tiba ke Alam Melayu dan mengasaskan sistem Sekolah Pondok, apa yang diamalkan di Sekolah Pondok di Tanah Melayu atau digelar juga sebagai Pasentren di kepulauan Sumatera, Jawa juya seluruh Indonesia moden hari ini.


5 Empayar Paling Berkuasa Dan Berpengaruh Zaman Silam

Sejarah telah menyaksikan kebangkitan dan kejatuhan banyak empayar di dunia. Kebanyakan empayar ini memberikan pengaruh dan kesan pada skala setempat dan bahkan skala dunia. Sebilangan empayar boleh dikatakan lebih ‘hebat’ berbanding yang lain. Namun, ‘kehebatan’ ini bukanlah satu aspek yang boleh dicirikan secara mudah, memandangkan terdapat pelbagai faktor yang perlu dipertimbangkan.

Antara faktor lazim yang sering dipertimbangkan adalah saiz wilayah dan tempoh kekuasaan sesebuah empayar. Selain itu, sumbangan empayar tersebut terhadap bidang kesenian dan sains (keilmuan) di samping kekuatan ekonominya juga diambil kira.

Walaupun kelihatan rumit, artikel kali ini cuba untuk menyenaraikan lima buah empayar terhebat yang pernah wujud dalam sejarah.

EMPAYAR BRITISH

Dalam senarai empayar ‘terhebat’, tidak lengkap kalau tiada nama Empayar British. Hal ini kerana empayar tersebut merupakan empayar yang paling besar pernah wujud dalam sejarah manusia. Pada zaman kemuncaknya, wilayah kekuasaan empayar ini secara keseluruhannya berkeluasan 35.5 juta kilometer persegi, atau hampir suku dari saiz daratan bumi. Rakyat yang bernaung di bawah pemerintahannya pula mencecah lebih 500 juta orang, yang mana angka ini hampir meliputi satu perempat populasi dunia pada waktu itu.

Salah satu pengaruh yang ditinggalkan oleh Empayar British pada dunia moden adalah penggunaan Bahasa Inggeris secara meluas sebagaimana yang dapat kita lihat pada hari ini. Pun begitu, antara yang menyumbang kepada penggunaan bahasa ini secara meluas adalah kebangkitan Amerika Syarikat sebagai adikuasa dunia selepas tamatnya P3rang Dunia Kedua.

EMPAYAR MONGGOL

Walaupun Empayar British adalah yang paling besar dalam sejarah manusia, status empayar bersempadan terbesar jatuh pada Empayar Monggol. Bermula dari Steppe Monggol, Genghis Khan memulakan kempen men4kluk dunia. Perluasan kuasa Empayar Monggol diteruskan oleh anak cucunya. Pada zaman kemuncak empayar ini, wilayahnya terbentang dari China di sempadan timur hingga ke Hungary di sempadan barat.

Tidak seperti Empayar British, Monggol tidak memanfaatkan kemajuan teknologi untuk membolehkan mereka mentadbir empayar yang begitu luas ini. Lantaran itu, Empayar Monggol kemudian berpecah menjadi entiti-entiti kecil. Empayar Monggol terkenal dengan kebengisan dan kekejaman mereka. Walau bagaimanapun, salah satu pencapaian mereka adalah pembunaan semula Laluan Sutera yang menghubungkan antara China dan Eropah.

EMPAYAR ROM

Walaupun Empayar British dan Empayar Monggol masing-masing dikenali sebagai empayar paling besar dalam sejarah manusia, masing-masing tidak bertahan lama.

Status ini diambil oleh Empayar Rom (seandainya kita menerima Empayar Byzantine sebagai sebahagian daripada Empayar Rom). Empayar ini ditubuhkan pada tahun 27SM menerusi pertabalan Augustus. Kekuasaannya berakhir pada tahun 1453M dengan ditandai oleh tumbangnya Konstantinopel di tangan Uthmaniyah.

Sebagai kepilan fakta, kekuasaan Empayar Rom di bahagian baratnya berakhir pada kurun ke-5M dan Empayar Byzantine pula pernah terbubar secara sementara pada kurun ke-13 berikutan P3rang Salib Keempat.

Apapun, Empayar Rom tetap merupakan empayar yang bertahan selama hampir satu milenium setengah. Tanpa dapat dinafikan, tamadun Rom meninggalkan pengaruh yang begitu besar pada lanskap sejarah Eropah, Asia dan Afrika.

KEKHALIFAHAN UMAYYAH

Sebuah lagi empayar yang namanya perlu ada di dalam senarai ‘empayar terhebat dalam sejarah dunia’ adalah Kekhalifahan Umayyah, yang merupakan kekhalifahan kedua dari empat kekhalifahan yan ditubuhkan selepas kewafatan Nabi Muhammad.

Pada zaman kemuncaknya, iaitu sekitar kurun ke-7M, wilayah kekuasaan Kekhalifahan Umayyah meliputi kawasan seluas 11.1 juta kilometer persegi, dan ia mentadbir hampir satu pertiga populasi dunia.

Salah satu sumbangan paling signifikan empayar ini kepada sejarah dunia adalah penyebaran agama Islam secara meluas sehingga agama tersebut diperakui sebagai salah sebuah agama utama dunia. Malah, Kekhalifahan Umayyah sering dianggap sebagai Zaman Keemasan Islam berikutan banyak sumbangan dalam bidang seni dan sains (ilmu) dilakukan oleh ahli-ahli intelek dari zaman itu.

EMPAYAR ACHAEMENID

Empayar terakhir yang melengkapkan senarai ini adalah Empayar Achaemenid. Empayar tersebut merupakan empayar paling besar di zaman purba. Berlokasi di Iran moden, para pemerintah Achaemenid memerintah empayar yang luasnya hampir mencecah 8 juta kilometer persegi dan rakyatnya pula berjumlah hampir seramai 49.4 juta orang.

Selain saiznya yang besar, Empayar Achaemenid juga dianggap sebagai empayar global pertama dalam sejarah memandangkan ia merupakan empayar pertama yang berkuasa di tiga benua berbeza, iaitu Asia, Eropah dan Afrika.

Tambahan lagi, kebanyakan tamadun maju pada waktu itu seperti Babylon, Mesir dan Lydia diserap ke dalam empayar ini sekaligus membuktikan keampuhan pasukan tenteranya. Di bawah pemerintahan Empayar Achaemenid, Timur Tengah berpeluang menikmati zaman keamanan dan keharmonian yang berpanjangan selama 200 tahun, di mana hakikat ini sendiri boleh dianggap sebagai suatu pencapaian yang besar.

TERJEMAHAN:

Wu Mingren. (10 April 2017). Five of the Most Powerful and Influential Empires of the Ancient World. Ancient Origins.
https://www.ancient-origins.net/history/five-most-powerful-and-influential-empires-ancient-world-007874


Sumpah Ikrar Rajah Ketiga Sarawak

HAMPIR 100 tahun, dinasti keluarga Brooke memerintah Sarawak dan di ianya juga menyaksikan tiga orang bangsa Eropah menjadi Raja atau Rajah Putih.  Didahului dengan Sir James Brooke menjadi rajah pertama dengan rasminya pada tanggal 18hb Ogos 1842 setelah Sultan Omar Ali Saifuddin II menyerahkan secara total Sarawak kepada beliau pada 24hb September 1841.

Setelah James Brooke meninggal dunia pada 11hb Jun 1868, tampok pemerintahan dinasti Brooke di Sarawak diwarisi oleh anak saudaranya pula.  Ini kerana antara syarat untuk mewarisi legasi Brooke di Sarawak mestilah anak lelaki sedangkan Sir James Brooke tidak mempunyai anak dari perkahwinan yang sah disisi undang-undang pada masa itu.  Jadi, legasi pemerintahan selepas kematian beliau diberikan kepada anak saudaranya iaitu anak lelaki sebelah adik perempuannya yang bernama Sir Charles Anthoni Johnson Brooke.

Kemudian, rajah Sarawak yang terakhir diwarisi oleh anak lelaki rajah kedua iaitu yang bernama Sir Charles Vyner DeWindt Brooke.  Hasil daripada pemerintahan yang bijak daripada ayahandanya maka Sir CV Brooke mewarisi sebuah negara yang kaya raya pada masa itu namun tatkala beliau memerintah pula digambarkan sebagai seorang pemerintah yang suka berfoya-foya dan sebagainya.

Dan bilamana Perang Dunia Kedua menerjah Sarawak akhirnya selepas perang, beliau sudah tidak mampu lagi memerintah kerana banyak infrastruktur pada sudah musnah.  Ditambahlagi keadaan kewangan Sarawak pada ketika itu terlalu meruncing hingga hampir muflis. Inilah antara faktor mengapa dan kenapa Sarawak pada tahun 1946 dengan rasminya diberikan oleh beliau kepada Koloni British walaupun sebelumnya sudah ada gerakan anti penyerahan Sarawak kepada British berlangsung. Sejak itu juga Sarawak dikenali sebagai Koloni Mahkota Sarawak British sehinggalah membentuk Gagasan Malaysia pada tahun 1963.

Itu sejarah secara sepintas lalu era-era pemerintahan Sarawak dibawah dinasti keluarga Brooke.  Dan berbicara di dalam konteks itu mungkin ramai masih tidak mengetahui bahawasanya setiap rajah yang dilantik mempunyai ikrar atau angkat sumpah.  Untuk itu, pemahkotaan Sir Charles Vyner DeWindt Brooke pada tanggal 24hb Mei 1917 begitu menarik untuk kita ketahui.

Ianya menarik kerana walaupun pada dasarnya sekarang Sarawak, Malaysia seperti yang termaktub di dalam Perjanjian Malaysia 1963 adalah negeri yang agama rasminya tiada namun di ketika era Brooke amat berlainan sekali.  Walaupun diperintah oleh bangsa Eropah yang beragama Kristian namun pada hakikatnya segala hal mengenai agama Islam dan juga kaum Melayu Sarawak itu adalah antara hal utama di dalam pemerintahan Sarawak Kingdom.

Ikrar pertabalan Rajah Ketiga Sarawak ini dilakukan di Astana Negeri Sarawak dengan bersaksikan ahli-ahli Council Negeri dan ianya digazetkan pada tanggal 1 Ogos 1918.

Versi Bahasa Inggeris:

“WE, VYNER BROOKE, herewith take oath upon the Bible to establish clearly and honourably our attitude concerning the matter set forth the following Articles:-

Article 1.

“We undertake to acknowledge and support the religion of Islam together with the laws and customs pertaining to that religion.”

Article 2.

“We undertake that such laws and customs as affect the Malay race shall follow the principles laid down by this Government in the past.  And no question of any change or alteration shall be entertained except such as may be in accordance with the opinions and deliberations of the member of Council Negri.”

Article 3.

“We undertake on behalf of ourselves and our successors as Rajahs of Sarawak to abide by the conditions expressed in the Will of Rajah Sir Charles Brooke.”

“And we swear to obey and to carry out the wishes of the late Ruler, our honoured Father, as forming the Constitution of the State”

Versi Bahasa Malaysia:

“Kita, Vyner Brooke pada masa ini bersumpah atas Bible mandirikan serta menerangkan dengan betul pasal-pasal yang demikian.”

Pasal Yang Pertama.

“Kita berjanji mengaku agama Islam serta dengan adatkan hukum yang tersebut pada agama itu.”

Pasal Yang Kedua.

“Kita berjanji seperti hukum dan adat diatas orang Malayu buleh seperti yang sudah diletakan Perentah selama ini.  Maka jikalau mengganti atau mengobah itulah serta pikiran dan pertimbangan daripada Tuan Tuan yang dudok di dalam Council Negri.”

Pasal Yang Ketiga.

“Kita berjanji mana-mana pengantian kita yang menjadi Rajah Sarawak maka sehingga buleh mengikut pasal-pasal yang tersebut didalam Wasiat Rajah Charles Brooke.”

“Maka menurutkan mengambil sumpah dan mengikut seperti adat Negri seperti yang maksud almarhom ayanda kita.”

Apa yang disajikan ini berdasarkan kepada dokumentasi yang sudah digazetkan oleh Kerajaan Sarawak dari era Sarawak Kingdom lagi.  Jadi tidaklah menghairankan di dalam sejarah terbukti bagaimana Rajah pertama iaitu Sir James Brooke masih lagi memperuntukkan sejumlah dana untuk pembinaan masjid pertama Sarawak.  Kemudian, diketika pemerintahan Rajah kedua iaitu Sir Charles Brooke telah ada masyarakat Islam Sarawak iaitu pada tahun 1911 seramai 235 orang telah dihantar menunaikan ibadah haji ke Mekah melalui kapal-kapal yang disediakan oleh Kerajaan Sarawak.

Dan didalam konteks pentadbiran pula, sejak di zaman Brooke lagi masyarakat Melayu Sarawak sudah diberikan peluang untuk mengungguli barisan pentadbiran utama Sarawak Kingdom.  Telah terbukti di dalam sejarah, penasihat kepada Gabenor Sarawak iaitu Sir James Brooke adalah Datu Patinggi Abang Ali dan seterusnya Melayu Datu-datu mengungguli barisan Council Negri yang dipilih suatu waktu dahulu.

Berlapang dada dengan sejarah kerana artikel ini bukanlah sesekali untuk menyatakan ketuanan sesuatu bangsa atau kaum mahupun menyentuh sensitiviti agama, sebaliknya sebagai satu sumber pengetahuan sejarah untuk kita semua.

‘Those who cannot remember the past are condemned to repeat it.’ – George Santayana

Dum Spiro Spero

“While I Breathe, I Hope”

-HB-

#KamekSayangSarawakBah!

Kredit teaser: The Brooke Trust

Rujukan:


Menjawab Tiga Tuduhan Terbesar Ke Atas Sejarah Melayu

Melayu Tidak Bertamadun

Kerana dalam fikiran kalian yang Melayu dulu hanya ‘berkaki ayam’, kau tuduh mereka tidak bertamadun, kononnya Kaki itulah yang menendang penjajah keluar.

Kerana Melayu dulu berkulit gelap, kau pandang mereka kuli. Kulit yang gelap itulah tanda Bangsa Melayu yang gigih berkerja, bertukang & bercucuk tanam malah hebat dalam tarung.

Kalian sedar atau tidak, bahawa kulit gelap itu yang kalian bawa ke hulu ke hilir, pagi ke malam, warisan nenek moyang kalian, anugerah Allah.

Sebenarnya tidak bertamadun Melayu yang seperti digembar-gemburkan adalah sebenarnya datang dari pengetahuan sejarah kalian yang sangat-sangat dangkal dalam mengenal sejarah bangsa kalian.

Kalaulah kalian tahu betapa agungnya tamadun bangsa kalian..

Sejarah Tidak Penting

Tak perlu lagi kalian mempertikaikan tentang keperluan sejarah dalam hidup manusia. Pertikaian itu sudah kuno, kalian sudah ketinggalan zaman, kerana kami telah menjawab tohmahan itu tak lama dulu.

“Dan sesungguhnya, Kami telah menurunkan kepada kamu, ayat-ayat keterangan yang menjelaskan (hukum-hukum, suruh dan tegah) dan contoh tauladan (mengenai kisah-kisah dan berita) orang-orang yang telah lalu sebelum kamu, serta nasihat pengajaran bagi orang-orang yang (mahu) bertakwa.”
(Surah Al-Nur: 34)

‘Contoh tauladan orang-orang yang telah lalu sebelum kamu, serta nasihat pengajaran bagi orang yang bertakwa’. Itulah tujuan sejarah.

Bangsa Tiada Kepentingan Dalam Islam

Islam mengiktiraf kewujudan pelbagai bangsa dalam kalangan umat manusia. Allah S.A.W. berfirman dalam Kalamullah dengan maksud:

“Wahai manusia, sesungguhnya Kami jadikan kamu lelaki dan perempuan dan kami jadikan kamu berbangsa-bangsa dan berpuak-puak supaya kamu kenal-mengenal. Sesungguhnya sebaik-baik kamu di sisi Allah ialah yang paling bertakwa di antara kamu.”
(Al-Hujurat: 13)

Maka kenal sekalian bangsa akan Bangsa Melayu itu berkulit gelap, matanya bundar, rambutnya hitam pekat panjang melepasi bahu, tubuhnya kekar. Manakala kata-katanya berlapik, hidup penuh adat yang beradab.

Kata Sayyid Qutb dalam menafsirkan ayat ini:

“Penciptaan manusia berbagai bangsa dan suku puak bukan untuk berperang dan bergaduh, tetapi untuk berkenalan dan bermuafakat. Perbezaan bahasa, warna kulit, tabiat, perangai, kelebihan dan kemampuan adalah kepelbagaian yang bukan bertujuan untuk perbalahan dan perkelahian. Sebaliknya, untuk bantu membantu dalam menunai tanggungjawab dan keperluan. Tiada bagi warna kulit, jenis bangsa, bahasa, negara segalanya itu nilai dalam timbangan Allah. Sebaliknya, di sana hanya satu timbangan yang menentukan nilai dan kelebihan manusia, iaitu Sesungguhnya semulia-mulia kamu di sisi Allah ialah orang yang paling bertaqwa di antara kamu.”

(Fi Zilal al-Quran 6/3348. Cairo: Dar al-Syuruq).

Kalian sedia tahu, setiap bangsa ada kelebihan mereka sendiri. Kelebihan pada umat bangsa inilah yang menjadikan Islam maju mencapai puncak kegemilangan. Maka Bangsa Melayu telah menunaikan sedikit sebanyak keperluan umat manusia. Antara contohnya Bangsa Melayu telah mempelopori bidang perlayaran, pertanian, persenjataan, bela diri & sebagainya.

Pedang Kataha (Kedah Tua) dihoptesiskan pernah digenggam Baginda Rasulullah Sallallahu Alaih Wassalam. Penemuan kapal di Sungai Batu memungkinkan dan membuktikan bahawa sesungguhnya bangsa Melayu ini ialah bangsa yang mengenal cara menjinakkan lautan sejak ribuan tahun lalu. Kapal layar Naga Pelangi buatan tradisional Terengganu pernah dengan gagah dan selesa belayar mengelilingi dunia. Gobok api membolehkan manusia ‘membawa’ api ke mana sahaja.

“Dan (Kami telah mengutus) kepada kaum ‘Aad saudara mereka, Hud. Ia berkata: “Hai bangsaku, sembahlah Allah, sekali-kali tidak ada Tuhan bagimu selain dari-Nya. Maka mengapa kamu tidak bertakwa kepada-Nya?”
(Al-A’raf: 65)

Maka desawarsa ini Melayu itu telah Islam. Mula memakai imamah (kain ikat kepala), berseluar senteng, bengkungnya mengimarahkan diri kepada jihad fisabilillah dan mati itu pasti. Pakainya penuh rukun tersurat dan tersirat.

Bila berlayar, sampai Arab kenal. Bila bertukang, sampai Eropah kagum. Bila berperang, sampai Britain takut.

Dan Allah telah menganugerahkan tanah kepada setiap bangsa ciptaannya, untuk diperintah isi dalamnya. Kerana pemimpin bangsa tersebut memahami adat resam setempat yang majoriti didiami oleh bangsanya. Dan Bangsa Melayu mendapat Tanah Melayu untuk diperintah, kerana mereka memahami adat setempat

Dan hamba akan terus berjuang, melalui penulisan dan pergerakan, untuk menaikkan semula kegemilangan mentaliti dan ketamadunan akal Melayu.


Wanita-Wanita Yang Pernah Mencuri Hati Alexander The Great

Alexander Agung dikira cukup bertuah kerana beliau mempunyai ramai wanita yang menyokong beliau di sisinya. Rekod-rekod sejarah menunjukkan bahawa beliau dilindungi oleh mereka. Bahkan, sebahagian daripada mereka turut menjadi sumber kekuatannya.

Wanita yang paling penting dalam hidup Alexander tidak lain dan tidak bukan adalah ibunya, Olympias. Namun, Barsine dan Roxana juga memberikan pengaruh yang penting ke atas diri Alexander.

Beberapa kisah romantis singkat beliau dengan beberapa orang wanita turut mempengaruhi kehidupannya secara positif. Justeru, tidak keterlaluan juga seandainya ada sejarahwan yang mempersoalkan, “adakah beliau akan berupaya menjadi seorang yang begitu berjaya andai wanita-wanita ini tidak menyokongnya?”

OLYMPIAS – IBU, PELINDUNG DAN TEMAN RAPAT ALEXANDER

Olympias adalah ibu, pelindung dan teman rapat Alexander. Beliau adalah wanita yang berjuang bagaikan seekor singa demi melindungi anaknya. Beliau bahkan mengorbankan suaminya, Raja Philip II demi memberikan sokongan penuh kepada Alexander.

Nama sebenar beliau adalah Myrtie dan beliau adalah puteri kepada Neoptolemus si Raja Epirus. Legenda menyebutkan bahawa beliau mempunyai ahli keluarga yang menyertai P3rang Trojan.

Olympias tidak meraih nasib yang baik dalam perkahwinannya. Ketika mengetahui bahawa beliau tidak dapat melahirkan lebih ramai anak, Philip mula menaruh minat pada wanita-wanita lain. Philip enggan mengamalkan monogami dan hal ini melukakan hati Olympias.

Lantaran itu, Olympias pun bertekad untuk berusaha seupaya mungkin bagi menghalang mana-mana putera Philip yang lain menjadi raja. Beliau hanya mahu puteranya seorang sahaja yang mewarisi takhta Macedonia.

Olympias turut menjadi guru dan pendokong Alexander yang paling berpengaruh. Beliau malah mengupah sepasukan tentera demi melindungi putera yang bakal menjadi raja Macedonia itu.

Selepas kemangkatan Alexander, Olympias berusaha seupaya mungkin untuk memberikan sokongan pada kepada isteri dan putera Alexander. Beliau berharap agar cucunya itu dapat meneruskan legasi pemerintahan Alexander.

Namun malangnya, keadaan tidak berjalan seperti yang beliau harapkan. Olympias dibvnuh oleh Cassander sekitar tahun 310SM akibat direjam sehingga m4ti.

BARSINE – ISTERI KEHORMAT DARI PARSI

Barsine yang merupakan puteri kepada Artabazus pernah mengahwini Memnom. Selepas Memnon mangkat pada tahun 333SM, Barsine berasa bebas untuk mencari pasangan hidup yang baru. Tatkala melihat gerangan Alexander Agung, beliau menyedari bahawa lelaki itu adalah pilihan yang terbaik untuknya. Plutarch menulis:

“Dalam keadaan apa sekalipun, Alexander memperkirakan bahawa lebih penting bagi seseorang raja itu menundukkan nafsunya sendiri berbanding men4kluk musuh-musuhnya, maka beliau tidak pernah mendekati mana-mana wanita ini, dan tidak pernah pula beliau bergaul dengan mereka sebelum berkahwin, kecuali dengan Barsine. Wanita ini, janda kepada Memnon si komander tentera upahan Yunani, diambil di Damascus.

Barsine menerima pendidikan Yunani, berperibadi luhur, dan berketurunan diraja memandangkan bapanya, Artabazus mengahwini salah seorang puteri raja Parsi. Kualiti-kualiti ini membuatkan Alexander lebih bersemangat berbanding ketika disemangatkan oleh Parmenio, maka Aristobulus menyuruh kita untuk menjalinkan hubungan dengan wanita yang sejelita dan semulia pula keturunannya ini.” (Plutarch, Alexander, 21)

Pun begitu, satu-satunya putera Alexander yang disahkan oleh sejarahwan direkodkan lahir sesudah kemangkatan beliau. Dalam erti kata lain, kelahiran anak Barsine ini membawa maksud Alexander memiliki anak yang lahir semasa beliau masih hidup.
Barsine melahirkan putera Alexander pada tahun 327SM. Menurut Plutarch, Alexander jatuh cinta dengan Barsine kerana kejelitaannya dan mereka dikurniakan seorang putera bernama Heracles.

Namun, sejarahwan tidak dapat memastikan sama ada kisah tentang anak Barsine ini benar ataupun tidak. Apapun, hal ini menimbulkan beberapa persoalan. Seandainya anak ini wujud, maka apa yang berlaku padanya? Mengapa tiada sumber yang menyebut perihal beliau sebagai pewaris Alexander?

Barsine merupakan seorang wanita yang faham benar tentang kekuasaan yang dimiliki oleh Alexander. Beliau berkemungkinan hidup bersama Alexander kerana mahu membina sebuah kerajaan teragung sepanjang zaman. Namun, beliau hanyalah salah seorang kekasih Alexander, walaupun sememangnya beliau adalah antara wanita terpenting bagi Alexander.

ROXANA – KEKASIH HATI ALEXANDER

Sebilangan sejarahwan mempercayai bahawa Roxana adalah titik lemah Alexander yang paling besar. Alexander jatuh hati pada Roxana pada usia 28 tahun.

Dengan berputiknya hubungan tersebut, Alexander juga hilang minat dengan wanita-wanita lain. Roxana diperincikan oleh para penulis yang pernah melihatnya sebagai salah seorang wanita paling cantik di Asia.

Nama beliau dalam Bahasa Afghan adalah Roshanak, yang membawa maksud ‘bintang kecil’. Sejarahwan purba menyebutkan bahawa Roxana adalah wanita berketurunan Parsi.

Roxana dan Alexander juga berkahwin atas sebab politik. Selepas men4kluk wilayah demi wilayah di Asia, Alexander berhasrat untuk memperteguhkan hubungan dengan masyarakat di wilayah t4klukan itu.

Perkahwinan antara beliau dan Roxana dilangsungkan pada musim bunga atau pada bulan Ogos 327SM. Menurut sumber-sumber purba, Roxana menjadi keutamaan Alexander. Beliau begitu tertawan hati dengan kejelitaan dan kebijaksanaan Roxana hinggakan Alexander lebih banyak meluangkan masa dengan beliau berbanding dengan tentera-tenteranya.

Tatkala Alexander mangkat pada tahun 323SM, kedudukan Roxana masih kekal kuat. Namun, beliau sudah pun masak dengan permainan politik istana yang kejam.

Justeru, beliau memutuskan untuk membvnuh dua orang wanita Alexander yang lain dengan tujuan melindungi diri dan anak yang dikandungkannya. Beliau melahirkan seorang putera bernama Alexander (Alexaner IV) enam bulan selepas kemangkatan Alexander Agung.

Pada tahun 320SM, Roxana ditangkap oleh pemangku diraja Macedonia (dan bekas rakan Alexander) yang bernama Antipater. Beliau dibvnuh oleh putera Antipater, iaitu Cassander pada tahun sama.

KISAH-KISAH ROMANTIS LAIN

Selain wanita-wanita yang telah disebutkan di atas, kehidupan Alexander yang singkat juga kaya dengan hubungan-hubungan percintaan dengan wanita-wanita lain.

Apapun menurut Plutarch, Alexander tetap cuba mengamalkan sikap berhati-hati lantaran beliau mengetahui bahawa ramai individu yang cuba untuk membvnuhnya. Malahan, beliau lebih berminat untuk menumpukan perhatian pada pen4klukan musuh berbanding mencari hubungan cinta yang serius.

Namun, terdapat beberapa orang wanita yang berjaya menarik perhatiannya. Beliau mengagumi kejelitaan wanita-wanita Parsi secara khusus, hinggakan mereka disifatkan sebagai kelemahan Alexander. Sebilangan sejarahwan meyakini bahawa seorang wanita Parsi bermata jelita mungkin menjadi sebab kemangkatan raja Macedonia itu.

Dalam kalangan wanita-wanita Alexander, tidak sah jika kita tidak memerihalkan tentang Callixena yang menjadi cinta pertama Alexander di zaman mudanya. Beliau dikenali lantaran kejelitaan yang dimiliki.

Olympias sering memanggil Callixena agar kedua pasangan itu dapat melakukan hubungan intim. Pun begitu, hubungan mereka berdua tidaklah cenderung bersifat serius. Apapun, Alexander tetap meluangkan masa yang cukup banyak dengan Callixena.

Kisah romantis antara Alexander dan Ratu Amazon, Thalestris pula kedengaran seperti kisah dongeng. Diceritakan bahawa mereka bertemu di Hyracania yang terletak di pantai selatan Laut Caspian pada musim luruh tahun 330SM.

Thalestris sanggup mengembara sejauh 200 atau bahkan 600 batu untuk bertemu dengan Alexander yang sudah pun menjadi pahlawan termasyhur dunia pada waktu itu.

Sumber-sumber yang ada tidak menerangkan secara jelas tentang tempat pertemuan tersebut. Sejarahwan juga tidak mengetahui di manakah Thalestris menetap. Namun, ada yang berpendapat bahawa kawasan tersebut terletak di suatu tempat yang berhampiran dengan Laut Hitam.

Walau di mana pun jua peristiwa ini berlaku, Thalestris menemui Alexander dalam keadaan berpakaian yang tidak menutupi tubuhnya sepenuhnya. Beliau berpakaian seperti seorang Amazon, justeru bahagian kiri dadanya terdedah. Pada mata Alexander, Thalestris merupakan seorang wanita yang bersemangat dan gagah. Mereka berdua meluangkan masa bersama selama 13 hari. Setelah itu, mereka tidak pernah lagi bertemu.

WANITA-WANITA DI BELAKANG ALEXANDER

Sejarah turut mengenali beberapa nama wanita lain yang mungkin pernah menjadi kekasih atau isteri Alexander. Salah seorang daripada mereka adalah Ratu Cleophis, yang juga dikenali sebagai Candance. Beliau merupakan ratu Massaga, sebuah ibu kota purba di Pakistan utara.

Terdapat juga seorang wanita yang dikenali sebagai Puteri Statira (puteri kepada Raja Darius III Agung). Dalam beberapa sumber, beliau dikenali dengan nama Barsine atau Arsinoe. Alexander menemuinya pada bulan Februari 324SM.

Pada hari yang sama, Alexander turut mengahwini Parysatis, puteri kepada Raja Parsi Artaxerxes III. Statira dan Parysatis masing-masing dibvnuh oleh Roxana. Hal ini memberikan petunjuk kepada kita bahawa mereka berdua memiliki tempat yang cukup penting dalam hidup Alexander.

Alexader Agung disifatkan sebagai seorang lelaki yang dikelilingi oleh sejumlah wanita. Namun malangnya, kebanyakan wanita ini menjadi mangsa pembvnuhan. Alexander mangkat pada usia yang muda, iaitu sekitar 33 tahun.

Namun semasa hayatnya, beliau sama sekali tidak berusaha untuk melindungi wanita-wanita yang menumpahkan khidmat kepadanya, baik menerusi akal fikiran, jiwa dan dalam kebanyakan situasi, dengan tubuh mereka.

TERJEMAHAN:

Natalia Klimczak. (29 Mac 2016). The Influential Women That Surrounded and Aided Alexander the Great. Ancient Origins. https://www.ancient-origins.net/history-famous-people/influential-women-surrounded-and-aided-alexander-great-005616


Jom Kenali Bahasa Melayu Sri Lanka

Sri Lanka ataupun nama asalnya, Republik Demokratik Sosialis Sri Lanka adalah sebuah negara pulau di Asia Selatan. Ketika artikel ini ditulis, hampir dua puluh dua (22) juta orang telah menjadi warganegara di negara seluas 65,610 kilometer persegi (km2).

Bahasa Melayu Sri Lanka merupakan sebuah kreol Bahasa Melayu yang dituturkan oleh empat puluh enam (46) ribu orang di negara berkenaan. Kreol adalah campuran dua bahasa berbeza sehingga menjadi bahasa utama dalam komuniti atau daerah tertentu.

Bahasa berkenaan adalah campuran daripada Bahasa Melayu, Sinhala, Shonam, Tamil dan Inggeris. Bahasa Melayu menjadi asas dalam kreol berkenaan. Untuk pengetahuan semua, Shonam adalah sebuah bahasa yang dituturkan oleh orang Tamil beragama Islam di sana.

KATA GANTI NAMA DIRI (KGND)

Kata Ganti Nama Diri dalam bahasa berkenaan tidak mempunyai jantina sebagaimana “he” dan “she” dalam Bahasa Inggeris. Setiap perkataan dalam Kata Ganti Nama Diri mengandungi lima kes tatabahasa iaitu Nominatif, Akusatif, Datif, Alatif dan Posesif Adnominal.

Pertimbangkan perkataan “kitang” yang membawa maksud “Kata Ganti Nama Diri Pertama Jamak”. Perkataan tersebut adalah merupakan Kes Nominatif yakni subjek kepada kata kerja. Kes Tatabahasa bagi perkataan berkenaan adalah seperti berikut.

Kes Nominatif: Kitang (Kita)
Kes Akusatif: Kitangnya (untuk kita)
Kes Datif: Kitanang (kepada kita)
Kes Alatif: Kitanang (kepada kita)
Kes Posesif Adnominal: Kitampe (dimiliki kita)

Apa beza antara Kes Datif dengan Kes Alatif? Untuk pengetahuan semua, Kes Datif melibatkan pergerakan subjek ke arah sesuatu manakala Kes Alatif melibatkan penerimaan ke atas subjek.

SINTAKSIS AYAT MUDAH

Menurut Kamus Dewan Edisi Keempat, “sintaksis” ditakrifkan sebagai “pengetahuan tentang susunan kata dalam ayat”. Pertimbangkan ayat di bawah yang membawa maksud “Ayman telah memakan nasi” dalam Bahasa Melayu Sri Lanka.

“Ayman nasi sumakan.”

Ayat di atas terdiri daripada empat perkataan iaitu “Ayman”, “Nasi”, “Su” dan “Makan”. Perkataan “Ayman”, “Nasi” dan “Makan” masing-masing membawa maksus “Ayman” (Nama orang), “Nasi” dan “Makan”. Perkataan “su” menunjukkan sesuatu kata kerja telah habis dilakukan.

Secara umumnya, susunan ayat mudah dalam Bahasa Melayu Sri Lanka adalah SOV yakni Subjek, Objek dan Kata Kerja. Justeru, ayat diatas secara harfiahnya berbunyi “Ayman nasi telah makan”.

MEMBINA AYAT NEGATIF

Pertimbangkan ayat di bawah yang membawa maksud “Shahmil tidak boleh memakan nasi” dalam Bahasa Melayu Sri Lanka.

“Shahmil nasi memakannang tereboole.”

Ayat di atas terdiri daripada rujuh perkataan iaitu “Shahmil”, “Nasi”, “Me”, “Makan”, “Nang”, “Tere” dan “Boole”. Perkataan “Shahmil” adalah subjek, “Nasi” adalah “objek”, “Me” adalah penunjuk infinif yakni berterusan, “Makan” adalah kata kerja, “nang” adalah penunjuk Datif dan Alatif, “tere” adalah perkataan negatif (tidak) dan “boole” adalah modalnya (boleh).

Secara harfiahnya, ayat di atas berbunyi seperti “Shahmil nasi memakan tidak boleh.” Menambah perkataan “tere” sebelum modal mampu menukarkan ayat biasa menjadi ayat negatif.

ASPEK PROGRESIF

Pertimbangkan ayat di bawah yang membawa maksud “Sementara meminum teh, Jamalee sedang berfikir”.

“Tee miinung ambe, Jamalee taksir ambe ada.”

Ayat di atas terdiri daripada tujuh perkataan iaitu “tee”, “miinung”, “ambe”, “Jamalee”, “ambe” dan “ada”. Perkataan “tee”, “miinung”, “Jamalee” dan “ada” masing-masing membawa maksud “teh”, “minum”, “Jamalee” (orang) dan “ada”. Perkataan “ambe” adalah penunjuk progresif yakni berterusan.

Secara harfiahnya, ayat di atas berbunyi seperti “Teh meminum sedang, Jamalee berfikir sedang.”

TEKA AYAT MUDAH

Sebelum menuju ke bahagian penutup, penulis hendak memberikan ayat dalam Bahasa Melayu Sri Lanka. Ayat tersebut berbunyi…

“Helmi mesigitnang abbispi rumanang sudatang.”

Ayat berkenaan terdiri daripada perkataan “Helmi”, “Mesigit”, “Nang”, “Abbis”, “Pi”, “Ruma”, “Nang”, “Su”, “Datang”. Harap berikan jawapan anda di dalam ruangan komen di bawaj untuk berbincang. Oh ya, “mesigit” maksudnya “masjid”.

PENUTUP

Kesimpulannya, itu adalah pengenalan kepada Bahasa Melayu Sri Lanka secara ringkas. Dalam sejarah, Sri Lanka pernah berada di bawah kekuasaan Sriwijaya (650-1377). Selain itu, pendatang Melayu ke Sri Lanka telah dibawa oleh Belanda pada pertengahan abad ke-17.

Akhirnya, ada di antara mereka yang telah berkahwin dengan penduduk tempatan.

RUJUKAN:

Mid Year Population. Dicapai pada 26hb April 2020 dari http://www.statistics.gov.lk/PopHouSat/VitalStatistics/MidYearPopulation/Mid-year%20population%20by%20age%20group.pdf

Ethnologue: Sri Lankan Malay. Dicapai pada 26hb April 2020 dari https://www.ethnologue.com/archive-redirect

Dewan Bahasa Dan Pustaka: Kreol. Dicapai pada 26hb April 2020 dari http://prpm.dbp.gov.my/cari1?keyword=kreol

Dewan Bahasa Dan Pustaka: Sintaksis. Dicapai pada 26hb April 2020 dari http://prpm.dbp.gov.my/cari1?keyword=sintaksis

Survey chapter: Sri Lankan Malay. Dicapai pada 26hb April 2020 dari https://apics-online.info/surveys/66

Difference between Allative and Dative. Dicapai pada 26hb April 2020 dari https://amp.reddit.com/r/grammar/comments/700hxx/difference_between_allative_and_dative/


Triage, Jabatan Kemalangan Dan Kecemasan

Nota: Artikel ini sedikit panjang, tapi mohon beri kelapangan untuk membaca. Anda akan lebih memahami apa yang berlaku di balik tabir staf kesihatan.

Dua tahun lepas, media sosial telah ‘meletup’ dengan kehadiran satu gambar ‘screenshot’ yang menceritakan betapa teruknya keadaan, layanan serta rawatan yang diterima oleh seorang individu ‘anonymous’ ketika dia sedang menunggu untuk mendapatkan rawatan di Zon Hijau di sebuah Jabatan Kemalangan dan Kecemasan hospital kerajaan.

Bahkan, terdapat juga beberapa isu yang hampir sama telah tercetus di media sosial ini, terutamanya di Facebook. Semuanya berkenaan isu yang sama : Keadaan, Layanan dan Rawatan.

Sebenarnya, bukan sahaja Jabatan A&E (Accident and Emergency Dept) yang mendapat kecaman sebegini, malah hampir setiap satu unit, klinik dan wad di Malaysia mendapat kritikan dan cemuhan yang serupa. Terutama sekali jika institusi tersebut adalah sebuah institusi dibawah bidang kuasa Kerajaan ataupun Separa Kerajaan.

(Kepada mereka yang terlibat dengan institusi kesihatan swasta, sama ada secara langsung mahupun tidak langsung, saya dahulukan artikel ini dengan ucapan maaf kerana bukanlah niat saya untuk membandingkan institusi swasta dengan kerajaan, namun keadaan telah mendesak saya untuk menceritakan apa yang sedang terjadi kini. Segala kesilapan saya dalam menggambarkan keadaan di institusi swasta, harap dimaafkan dan diperbetulkan. Terima kasih.)

Antara perkara yang diadu oleh mereka (si pengadu) adalah seperti berikut :

1. Terpaksa menunggu lama untuk mendapatkan rawatan.

2. Layanan yang diberi oleh staf hospital tidak mesra.

3. Rawatan yang diterima bersifat ala kadar dan tidak khusus.

4. Sangsi terhadap ubatan yang dibekalkan.

5. Bayaran yang dikenakan dianggap mahal dan tidak setimpal.

6. Sakit yang melampau tetapi diabaikan.

Untuk itu, saya akan menerangkan satu persatu kepada anda supaya masyarakat lebih faham dengan sektor kesihatan di Malaysia, terutama sekali berkenaan dengan Jabatan Kemalangan dan Kecemasan (Accident and Emergency Department).
– – – – – – – – – – – –

Seperti yang anda sedia maklum, di setiap hospital besar seluruh negara terdapat sebuah jabatan yang dikenali sebagai Jabatan Kemalangan dan Kecemasan. Disinilah tempat untuk segala kes-kes kemalangan dan kecemasan diberi intervensi (dah nama pun Jabatan Kemalangan dan Kecemasan). Ia beroperasi melalui sistem Triage, atau dalam kata mudah, sistem pengasingan mengikut kepentingan dan keperluan. Jabatan A&E (singkatan panggilan bagi staf kesihatan) mengendali pelbagai jenis kes, daripada kes bencana besar sehinggalah sekecil-kecil kes seperti cincin yang tersangkut pada jari.

Hampir semua kes akan diajukan kepada jabatan ini sebelum pesakit dibawa ke wad atau unit-unit tertentu. Ya, bayangkanlah betapa besarnya jurang kes yang dikendali mereka. Bahkan, jabatan ini juga bertanggungjawab dalam mengendalikan kes-kes diluar hospital seperti kemalangan jalan raya, kes bunuh diri, kes serangan jantung dan lain-lain. Malah, jabatan A&E ini juga bertanggungjawab untuk mempersiapsediakan peralatan dan kemahiran paramedik bagi acara-acara besar di seluruh negara seperti acara Sukan SEA, Komanwel dan banyak lagi.

Berkenaan dengan sistem triage yang saya sebutkan tadi, asasnya adalah untuk mengasingkan pesakit yang hadir di A&E mengikut keutamaan dan prognosis (peluang untuk selamat) setiap pesakit. Triage untuk kes bencana dan kes biasa adalah berbeza. Saya tidak mahu sebut tentang bencana kerana ia bukanlah sepenuhnya meliputi kes yang kita bincangkan sekarang ini. Kes bencana memerlukan sistem triage yang lebih kompleks dengan kerjasama organisasi lain seperti polis, bomba, JPA, askar atau jabatan yang lain.

Triage di hospital terbahagi kepada dua, primary triage untuk kes bencana atau on-site, atau secondary triage untuk kes di Jabatan A&E. Kita akan hanya fokus pada secondary triage, kerana isu yang membuatkan saya menulis artikel ini adalah berkenaan dengan secondary triage.

Dalam secondary triage di Jabatan A&E, kes pesakit akan dibahagikan kepada 3 zon utama dan 2 zon tambahan.

a) Zon pertama adalah Zon Merah. Didalam Zon Merah, staf kesihatan akan mengendalikan kes-kes yang sangat-sangat-sangat-sangat kritikal. Kes dimana jika lambat diberi rawatan walaupun seminit, pesakit akan mati. Ya, lambat seminit, mati.

Contoh kes adalah seperti kemalangan MVA (motor vehicle accident) atau skidded accident yang mana menyebabkan kecederaan pada otak, jantung, paru-paru, tulang belakang, hati, ginjal, usus, tulang besar dan lain-lain bahagian yang menyebabkan pesakit itu mengalami pendarahan yang sangat banyak dan hilang kesedaran, kes keracunan dimana pesakit menelan racun secara sengaja atau tidak, yang menyebabkan racun itu menghakis perut, dan salur pernafasan, kes bunuh diri dan kes assault (serangan) seperti ditetak, ditikam dan dikelar dibahagian leher, dada, perut, kepala, atau dihentak dengan suatu objek keras sehingga pecah kepala dan terbelah tempurung kepala, kes bayi dan kanak-kanak yang sesak nafas, lemas, melecur seluruh badan, kes serangan jantung yang mana jantung pesakit boleh berhenti berfungsi pada bila-bila masa sahaja, kes putus tangan dan kaki, terkeluar biji mata, kes isi perut terburai, dan banyak lagi kes lain. Ya, bayangkan kes yang paling teruk anda mampu bayangkan, itulah yang dikendalikan oleh Zon Merah ini. Setiap seorang pesakit memerlukan perhatian rapi setiap minit, supaya nyawa mereka dapat diselamatkan. Keutamaan di zon ini adalah sangat tinggi. Bak kata rakan saya, Malaikat Maut menunggu disebelah.

b) Zon kedua adalah Zon Kuning. Zon kuning secara asasnya adalah kes separa kritikal. Namun, jangan anggap separa kritikal adalah suatu perkara yang kecil dan boleh diperlekeh. Zon Kuning mengendalikan kes-kes yang tidak terlalu teruk seperti kes di Zon Merah, tetapi pesakit yang dirawat masih diambang maut.

Contohnya adalah kes pesakit yang semakin stabil dari Zon Merah, pesakit yang mengalami kecederaan teruk tetapi tidak hilang kesedaran, pesakit yang mempunyai abnormaliti pada tanda vital (tekanan jantung, nadi, pernafasan, paras oksigen, suhu badan dan lain-lain), pesakit yang patah tulang-tulang besar yang mana boleh menyebabkan pendarahan yang banyak, kes keracunan yang masih boleh dikawal, kes masalah jantung dan paru-paru yang mengalami kegagalan, kes denggi yang teruk, kes yang memerlukan pembedahan segera, dan banyak lagi kes-kes lain. Pendek kata, kes yang teruk tetapi pesakit masih sedar dan masih dalam keadaan stabil dari segi haemodinamik. Inilah yang dikendalikan oleh staf di Zon Kuning. Selalunya di zon kuning ini terdapat suatu lagi zon tambahan iaitu zon asma dan pengsan / pitam. Zon ini, seperti namanya, mengendalikan kes asma dan gangguan pernafasan yang teruk serta kes-kes pengsan, pitam atau tidak sedarkan diri tanpa sebab. Disinilah kebanyakan kes asma dirawat, diberi keperluan oksigen dan nebulizer (wap air berubat).

Kesimpulannya, kes yang dirawat di Zon Kuning adalah kes 50-50, “Mati atau tidak”.

c) Kemudian, kita beralih ke Zon Hijau, zon yang paling dibenci ramai.

Zon Hijau mengendalikan kes yang tidak kritikal daripada kes kemalangan kecil, kepatahan yang tidak serius dan membahayakan diri pesakit, kes dehidrasi teruk, kes demam ‘low-grade’, kes putus jari, kes luka dalam yang memerlukan jahitan dan cucian, sehinggalah ke kes kecil contohnya kes digigit anjing atau kes cincin yang saya katakan tadi. Kebanyakan kes di Zon Hijau adalah untuk pesakit yang masih mampu berdiri dan melakukan beberapa aktiviti yang dilingkupkan didalam 14 Aktiviti Harian (ADL) contohnya bernafas, mendengar, melihat, makan, minum, tidur dan lain-lain. Untuk pengetahuan umum, kes yang dirawat di Zon Hijau adalah kes yang dikategorikan sebagai kes ‘YANG MAMPU MENUNGGU’. Maksudnya, dalam kata paling mudah, kes di Zon Hijau adalah kes yang dialami oleh seorang pesakit tetapi pesakit itu TIDAK AKAN MATI DISEBABKAN OLEH KEADAAN TERSEBUT. Ia bukan sesuatu kes yang boleh mengancam nyawa.

Jadi, jika anda pergi ke A&E atas apa jua sakit, kemudian ditempatkan di Zon Hijau, ini bermakna anda akan selamat, anda tidak akan mati (InsyaAllah) dan terdapat lebih ramai lagi orang, berpuluh-puluh lagi yang kini menunggu sama ada maut datang mengambil nyawanya atau peluang datang mengunjungnya. Fahamilah bahawa setiap saat anda menunggu di Zon Hijau, setiap saat itu dikurniakan kepada mereka yang tak cukup saat lagi untuk hidup di Zon Merah. Fahamilah bahawa setiap satu peluh anda menunggu di Zon Hijau akibat kepanasan tiada penghawa dingin adalah gantian bagi setiap titisan peluh staf kesihatan yang berhempas pulas melakukan CPR untuk menyelamatkan orang yang mereka sendiri tak kenal. Fahamilah bahawa, tak salah untuk anda luangkan sedikit masa menunggu supaya masa tersebut boleh menyelamatkan nyawa orang lain.

d) Dan akhir sekali, di dalam Zon Hijau juga terdapat satu zon tambahan, iaitu zon One Stop Crisis Centre (OSCC). Ia didirikan untuk kes-kes khas yang memerlukan kerahsiaan identiti pesakit dengan ketat seperti penderaan suami atau isteri atau kanak-kanak, kes rogol, kes buli dan lain-lain.

Segala kes yang dikendalikan oleh OSCC adalah bersifat ‘private and VERY confidential’ untuk menjaga nama baik pesakit / klien.

Jadi, walaupun anda datang lebih awal dari orang lain, walaupun andalah orang pertama yang datang ke A&E untuk mendapatkan rawatan, walaupun andalah yang memegang nombor giliran 0001 ditangan dan jari yang tersangkut cincin, kami tetap akan mendahulukan mereka yang hampir mati berbanding anda yang masih boleh berdiri dan duduk menyilang kaki di kerusi menunggu. Kami tetap akan mendahulukan mereka yang memegang nombor 1629 dengan tangan yang berlumuran darah dan isi daging yang telah pecah.
– – – – – – – – – – – –

2. Layanan yang diberi oleh staf hospital tidak mesra.

Dalam keheningan dan kesibukan Jabatan A&E, ada juga mereka yang masih membandingkan layanan antara hospital kerajaan dan hospital swasta. Kata mereka, “staf di hospital kerajaan tidak mesra, tiada senyuman, malah kasar bila berbahasa. Hospital swasta silap peluk dan belai lagi.”

Tak dinafikan. Saya langsung tak menafikan hal ini. Tapi saya teringin nak tanya, adakah anda tahu berapa banyak pesakit yang datang di A&E setiap hari? Menurut statistik di Hospital TAR Klang, kira-kira 200,000 orang yang hadir di A&E setiap tahun (statistik pada tahun 2012 = 220,575). Ini bermakna, lebih kurang 16,600 orang akan hadir di A&E dalam masa sebulan. Dan 500 orang, setiap hari. Seandainya anda berada di tempat kami, walaupun sekadar mengambil tugas menjaga kaunter, mampukah anda melayan 500 orang setiap hari dengan 500 jenis kerenah dan 500 jenis tahap kesabaran?

Saya berikan satu link petikan daripada Timbalan Ketua Pengarah Kesihatan, YB Datuk Dr S. Jeyaindran. Ini linknya :

Namun sudah pasti anda tidak akan menekan link ini untuk meluangkan masa membacanya, sedangkan menunggu rawatan pun anda tak mampu untuk tunggu. Saya petik ulasan beliau dan beritanya disini;

“Kes yang tidak mengancam nyawa, seperti digigit anjing, menyumbang kira -kira 70 peratus daripada pesakit di unit kecemasan. Menurut statistik kementerian, sejumlah 2, 301, 355 pesakit dirawat di unit kecemasan di seluruh negara dari Januari hingga Jun tahun lepas. Ini menyumbang kepada purata 125, 785 pesakit dirawat di jabatan kecemasan setiap malam di 144 hospital awam di seluruh negara.”

Adakah anda juga mampu untuk senyum pada setiap satu individu daripada 500 orang ini pada setiap masa? 100 orang, mungkin. 200 orang, boleh jadi. Tapi 500 orang?

Bertimbang rasalah. Kami tahu anda stress dengan keadaan anda yang sedang menahan sakit dan keadaan hiruk pikuk di Jabatan A&E, namun bertimbang rasa lah pada staf yang bertungkus lumus memberikan anda rawatan yang diperlukan.

Sekadar tak senyum pada anda, biasalah.

Bercakap soal memberi senyuman, tahukah anda seorang dewasa hanya senyum sebanyak 20 kali sehari secara purata. Mampukah seorang staf kesihatan biasa senyum sebanyak 500 kali sehari? Dan tahukah anda bahawa senyuman mampu mengurangkan stress dan kesakitan seseorang? Jadi, alangkah baiknya jika mereka yang sakit cuba untuk senyum kepada individu yang bersusah payah merawat mereka? Mungkin ia mampu mengaktifkan mirror neurons si perawat untuk turut serta tersenyum. Jadi, jika kami staf kesihatan disini kelihatan penat dan letih untuk senyum dan melayan karenah anda yang mempunyai bilangan yang ramai ini, cubalah untuk senyum kepada kami semula. Mungkin kami akan senyum kepada anda. Bukankah itu lebih baik daripada anda menangkap gambar muka penat kami dan menyebarkannya di media sosial dengan quote “Staf kesihatan sombong dan kurang ajar”.

Dan lagi satu, kami tak boleh nak peluk dan belai pesakit.

Walaupun pesakit itu ahli keluarga kami ketika kami masih dalam waktu tugas. Ia bukan satu SOP kami. Ini adalah untuk mengelak sifat bias pada individu. Kami beri perawatan secara holistik tak kira individu. Anda miskin, anda kaya, selagi anda perlu dirawat, kami rawat.

Mungkin di hospital swasta, amalan peluk dan belai jadi suatu perkara yang perlu (mungkin). Ini adalah kerana hospital swasta dibayar mengikut kepuasan hati anda. Anda puas hati, caj yang tinggi pun tiada masalah. Tetapi tidak bagi hospital kerajaan. Etika dan profesionalisma diutamakan. Kami bukan nak bagi anda puas hati, tapi kami nak bagi anda hidup berkualiti.

Dan saya juga tidak menafikan bahawa terdapat sebilangan staf yang kurang ajar pada pesakit atau waris. Ya, ada yang menengking tanpa sebab. Tapi cuba lihat disebalik mengapa mereka mula kurang ajar. Mungkin kerana terlalu banyak pesakit yang mempunyai kerenah yang tak setimpal dengan keperluannya. Mungkin ada ahli keluarga pesakit yang tak mematuhi peraturan hospital. Mungkin ada yang berlagak pandai cuba untuk mengajar staf perkara yang mereka sendiri sudah fasih.

Terus terang saya katakan, kami staf kesihatan tahu apa yang kami lakukan. Semua prosedur ada dalam otak kami. Janganlah cuba untuk ajar kami bagaimana untuk memberi ubatan kepada pesakit. Janganlah cuba ajar kami bagaimana prosedur mengambil darah. Dan janganlah mengajar kami cara untuk melakukan tugas kami sendiri. Anda nak menemani pesakit, tiada masalah. Cuma jangan menjadi gangguan kepada staf kesihatan. Dan tolonglah, bila kami kata jangan tangkap gambar, tolong jangan tangkap gambar. Kalau nak sangat update Instagram, minta surat kebenaran daripada Pengarah Hospital dahulu.
– – – – – – – – – – – –

3. Rawatan yang diterima bersifat ala kadar dan tidak khusus.

Ada juga yang mengadu bahawa rawatan yang diberikan oleh doktor dan jururawat adalah bersifat teruk, tiada kualiti, ala kadar, dan tidak khusus.

Ada yang hadir ke A&E hanya kerana mengalami sakit kepala. Katanya, ia menyebabkan beliau insomnia (gangguan tidur). Jadi mereka meminta doktor untuk dilakukan CT Brain keatas mereka. Mereka meminta ubat tidur. Ada yang sakit perut, keracunan dan tersilap makan, meminta dijalankan CT Abdomen. Ada yang mengalami demam seharian, meminta diberikan antibiotik dan analgesik. Tapi yang peliknya, tak mahu diambil darah. Tak mahu dicucuk branula. Hanya inginkan rawatan konservatif tapi tak mahu yang invasif.

Anda perlu fahami bahawa setiap penyakit itu datang bukanlah berbentuk sama sahaja bagi setiap individu. Setiap penyakit (kecuali asymptomatic) mempunyai tanda-tandanya (signs and symptoms) tersendiri. Staf kesihatan tidak boleh secara terus menerus memberi anda rawatan diagnostik CT scan. Begitu juga dengan memberi preskripsi ubatan yang berjela-jela tanpa sebab. Dan setiap satu individu mempunyai regulasi badan yang tersendiri. Setiap orang tak sama cara penyakit dan penyembuhannya.

Mari kita reka suatu situasi untuk memudahkan pemahaman tentang bagaimana rawatan diberikan.

Anda datang ke hospital, anda meminta untuk dilakukan ujian dan pemeriksaan keatas anda bagi menentukan diagnosa anda. Anda mengalami demam yang tinggi, lenguh-lenguh badan dan sendi, kurang selera makan dan sering loya. Doktor pula mengesyaki anda mengalami demam denggi.

Pertama sekali adalah doktor akan membentuk satu diagnosa awal. Diagnosa awal adalah tekaan awal tentang penyakit yang anda hadapai. Dalam kes anda, doktor mengesyaki anda mengalami demam denggi, maka diagnosa awal anda adalah TRO (to rule out) Dengue Fever. TRO bermaksud suatu proses untuk menolak kemungkinan penyakit tersebut. Maka, ujian akan dilakukan satu demi satu.

i) Mula-mula, pemeriksaan fizikal akan dijalankan. Dalam pemeriksaan fizikal, jururawat dan doktor akan memeriksa setiap bahagian badan anda yang terlibat dengan penyakit secara pemerhatian dan sentuhan contohnya jika anda mengalami demam denggi, pemeriksaan pada kulit akan dijalankan. Pesakit denggi selalunya mengalami simptom bintik-bintik merah pada kulit (petechia, rashes). Perasan tak bila saya sebut ‘simptom’?

ii) Kemudian, pemeriksaan tanda vital pula dilakukan. Bagi kes denggi, tanda vital yang penting adalah suhu badan anda, tekanan darah anda, dan nadi anda. Namun begitu, tanda vital lain juga akan diambilkira seperti bilangan, rentak dan corak pernafasan, tahap kesakitan dll. Pesakit denggi selalunya mengalami simptom suhu badan yang tinggi, tekanan darah yang rendah, nadi yang tinggi. Sekali lagi, simptom memainkan peranan penting disini.

iii) Selepas tanda vital diambil, pengambilan sejarah medikal dan surgikal, atau sejarah kesihatan dan gaya hidup yang berkaitan pula dilakukan. Doktor dan jururawat akan bertanya berkaitan kehidupan sosial anda, gaya pemakanan anda, gaya hidup dan persekitaran anda, sejarah kesihatan anda, pernah melakukan pembedaha atau tidak, sejarah pengambilan ubatan anda, tempat tinggal anda, sejarah keluarga anda dan banyak lagi. Setiap satu informasi yang diberikan oleh anda kepada staf kesihatan amat berguna dalam menentukan apa diagnosis anda dan apakah punca jangkitan yang anda alami.

Contohnya dalam kes denggi, nyamuk Aedes (vektor) aktif pada waktu subuh dan senja. Maka orang yang terdedah dengan waktu ini adalah orang yang mempunyai risiko yang tinggi (susceptibility). Nyamuk Aedes juga aktif di kawasan yang mempunyai takungan air yang banyak dan populasi manusia yang ramai, contohnya di rumah-rumah flat, apartmen, kawasan pembinaan, kawasan ditepi tasik, paya dan lombong. Kata kunci disini adalah jenis individu dan keadaannya sendiri.

iv) Seterusnya adalah ujian darah dan spesimen lain. Ujian darah seringkali diambil seandainya doktor mengesyaki bahawa anda benar-benar mengalami penyakit tersebut. Maka, dalam kes denggi, pengambilan darah FBC, PT/APTT, dan lain-lain darah rutin akan diambil. Ini adalah untuk menentukan tahap kondisi darah anda, sama ada terlalu cair dan lambat beku, bilangan haemoglobin (sel darah merah), bilangan sel darah putih, platelet, plasma dan sebagainya. Jika doktor merasakan bahawa kes anda agak serius, ujian Rapid Test akan dilakukan untuk mengesahkan penyakit denggi. Terdapat juga jenis spesimen yang perlu diambil (tidak berkaitan dengan denggi), seperti ujian air kencing, kahak, najis dan lain-lain.

v) Seandainya doktor mengesyaki terdapat organ dalam badan anda yang telah terjejas dengan jangkitan kuman atau penyakit, maka barulah ujian diagnostik akan dijalankan. Ujian diagnostik adalah seperti xray, CT scan, MRI scanning, angiogram dan lain-lain. Tapi, kebiasaannya jika anda memerlukan ujian diagnostik seperti ini, anda akan dimasukkan ke wad terlebih dahulu. Ini adalah untuk membuat pemerhatian sebelum dan selepas ujian dilakukan. Akan tetapi, ramai diantara kita yang ingin melakukan ujian diagnostik tetapi menolak keperluan kemasukan wad. Kita hanya mahu ujian dijalankan, tapi kita tak mahu pemerhatian dilakukan. Disinilah punca masalah yang menyebabkan sesuatu penyakit menjadi mudah merebak dan menjadi lebih serius.

iv) Seandainya keadaan anda benar-benar teruk dan doktor sudah mengesahkan penyakit anda, anda akan dibawa untuk kemasukan wad. Disinilah segala prosedur besar dan kritikal dijalankan. Anda akan dimasukkan jarum dan tiub kecil (branula) kedalam salur darah untuk pemberian air garam (IVD) dan ubatan. Kemudian prosedur-prosedur lain akan dilakukan seperti kemasukan tiub kencing kedalam salur kencing (urethra) untuk monitor pengeluaran kencing anda, dan banyak lagi prosedur lain.

vii) Prosedur yang dilakukan juga bukanlah sewenang-wenangnya dilaksanakan dan semudah itu. Mula-mula doktor atau jururawat akan cuba sediakan aliran untuk pemberian ubatan dan air garam. Ini yang kita panggil sebagai ‘line set up’. Line wajib dimasukkan dan disediakan untuk memudahkan pengendalian ubatan dan lain-lain. Kemudiannya, barulah prosedur dilakukan berdasarkan arahan oleh doktor melalui ujian-ujian yang dilaksanakan. Setiap orang memerlukan perawatan yang berbeza. Jika anda menghidap denggi, air akan dialirkan secukupnya untuk mengekalkan hidrasi anda. Pesakit denggi tidak mempunyai ubatan khusus yang mampu menyembuhkannya. Kita hanya mampu mengurangkan simptom denggi sahaja. Contohnya demam, diberi antipiretik. Jika sakit, diberi analgesik. Semuanya bergantung pada simptom yang anda hidapi.

Jadi, berdasarkan langkah demi langkah ujian dan pemeriksaan yang dilakukan dari (i) hingga (vii), maka tak hairanlah jika doktor memerlukan masa yang lebih lama untuk setiap satu pesakit yang dianggap serius. Maka anda yang diletakkan di ruang menunggu Zon Hijau seharusnya bersyukur kerana keadaan anda masih tidak mencapai tahap kritikal dan serius.
– – – – – – – – – – – –

4. Sangsi terhadap ubatan yang dibekalkan.

Hal ini juga seringkali menjadi bual mulut mereka yang sebenarnya tidak fasih dengan ubatan yang diberikan.

Apa yang sering dipersoalkan adalah, benarkah ubat yang mereka perolehi daripada farmasi hospital ini berkesan sepenuhnya? Apa kandungan didalam ubatan ini? Apakah ia merupakan bahan kimia yang merbahaya? Atau mempunyai DNA haiwan yang disifatkan sebagai haram? Adakah ubat ini sebenarnya menyembuhkan atau mempunyai kesan sampingan yang membahayakan si pesakit? Adakah ubat ini merupakan suatu racun yang dicipta oleh Dajjal dan Illuminati?

Untuk mengetahui bagaimana sesuatu ubat itu berkesan, mula-mula anda perlu fahami apa itu farmakokinetik dan farmakodinaik sesuatu ubat. Selain itu, anda perlu memahami bahagian anatomi yang manakah terlibat dengan keberkesanan ubat yang diberikan. Bagaimana ubat tersebut berfungsi didalam badan? Apa kesannya? Apa tindakannya? Apa kontraindikasinya? Apa hasilnya? Berapa lama tempohmasa yang diperlukan? Apa itu overdose? Apa itu racun? Apa itu dadah?

Ya, untuk memahami kesemua ini secara menyeluruh, anda perlu menyelami bidang perubatan (farmakologi) secara mendalam. Dan percayalah kata saya, ia tersangatlah sukar. Namun, saya akan cuba meringkaskannya untuk pembacaan umum.

Pertama sekali, apa yang terkandung dalam ubatan yang anda terima? Majoriti ubatan adalah dihasilkan didalam makmal terkawal, maka ianya adalah suatu komposisi kimia. Contohnya vitamin A, B, C dan lain-lain merupakan suatu bahan kimia.

Namun, adakah kimia itu bahaya? Jawapannya tidak. Untuk pengetahuan anda, badan anda sendiri adalah suatu komposisi kimia. Udara yang anda hirup, air yang anda minum, makanan yang anda telan, benda yang anda sentuh, segalanya adalah bahan kimia. Dan isu organik dan inorganik tidak boleh dibawa kedalam perkara ini kerana sehingga kini, perdebatan berkaitan apa itu ‘organik’ diantara para saintis masih menemui jalan buntu.

Organik secara ringkasnya adalah apa jua komposisi kimia yang mempunyai hubungan atom karbon. Dan hampir kesemua objek dalam dunia ini mempunyai atom karbon. Jika sesuatu yang dihasilkan oleh tubuh kita adalah organik, maka mengapakah karbon dioksida yang kita hela secara semulajadi diklasifikasikan sebagai inorganik?

Ada juga ubatan yang dihasilkan daripada bahan semulajadi seperi bunga poppi yang dibentuk menjadi ubatan dadah. Ada juga yang dihasilkan daripada haiwan, bovine atau porcine, contohnya ubatan anticoagulant. Namun begitu, jasad DNA dan RNAnya telah diubahsuai sehingga ketahap ia bukan lagi mempunyai ciri asalnya. Bahkan ia boleh digunakan, sama ada anda adalah Muslim mahupun tidak. Ya, isu ini sangat rumit. Namun, fahamilah bahawa ubatan dihasilkan di fasiliti yang dikawal kualitinya, dibawah pengawasan mereka yang pakar melalui kajian penuh yang intensif. Dan percayalah bahawa ubatan yang digunakan di hospital di seluruh Malaysia, sama ada institusi swasta atau kerajaan mempunyai kualiti tinggi dan kos yang efektif.

Kemudian, kita perlu faham bagaimana ubat itu berfungsi dalam tubuh badan kita. Untuk ini, ada 3 bahagian:

Pertama, bagaimana ubat itu bertindak dalam badan kita, dari mula ia masuk (sama ada melalui mulut, bawah lidah, titisan mata, telinga, semburan hidung, salurdarah, otot, lemak, ruang saraf, dan lain-lain) sehingga ia mencapai ke kawasan sel reseptor (kawasan yang terlibat dengan kesan ubat, contoh saraf, otot, sendi, salur darah, jantung dan lain-lain).

Bahagian dua, bagaimana ubat tersebut bertindak pada sel reseptor yang berkaitan, contoh ubat analgesik (tahan sakit) bertindak pada sel saraf untuk menghentikan stimulasi ‘sakit’.

Dan bahagian terakhir, bagaimana badan seseorang itu bertindak pada ubat yang diambil, contohnya bagaimana tubuh badan cuba membuang baki ubatan yang berlebihan sesudah ubatan itu hilang kesannya, sama ada melalui pernafasan, air kencing atau najis.

Melalui tiga bahagian pemahaman ini, barulah kita boleh fahami bagaimana kesan ubat pada badan kita.

Berkaitan penjualan ubatan haram dan tak diiktiraf, saya beri satu soalan, bagaimana seseorang penjual jamu (contoh) mampu menceritakan hal ini kepada anda? Mampukah dia menceritakan bagaimana ubat jamunya bertindak, bagaimana badan menerima ubat tersebut, apa kesan yang dikenakan pada sel reseptor dan bagaimana lebihan ubat ini dikumuhkan (dibuang)? Mampukah si penjual jamu (atau penjual ubat-ubat ajaib lain) menceritakan hal ini semua secara spesifik? Mustahil mereka tidak tahu sistem farmakologi seandainya mereka mendakwa mereka adalah penjual ubat yang berkesan.

Melalui pemahaman ini, anda akan jelas dengan ubat apakah yang sebenarnya baik untuk anda, dan ubat mana yang palsu dan boleh menjejaskan kesihatan anda. Saya sangat menggalakkan anda bertanya soalan sebegini kepada mereka yang menjual ubat sewenang-wenangnya dengan dakwaan yang tidak logik akal demi kesihatan dan kehidupan anda sendiri.

Fikirkanlah.

Kemudian, anda pasti tertanya dengan kesan sampingan yang dibawa oleh ubatan-ubatan yang anda dapat dari kaunter farmasi. Mengapakah ubatan perlu ada kesan sampingan? Dan jika ia ada kesan sampingan, mengapa kita perlu mengambilnya?

Setiap satu ubat, pasti ada kesan sampingannya. Ini adalah suatu yang pasti. Tidak ada sesuatu ubat yang tidak mempunyai kesan sampingan. Kalau ada yang mendakwa begitu, maka sesungguhnya dia sedang berbohong. Untuk setiap satu ubatan dari kaunter farmasi, akan tertera senarai kesan sampingan untuk ubat tersebut. Sebagai contoh, ubat batuk akan mengakibatkan si pengambil merasa mengantuk. Ada juga kesan sampingan yang lebih teruk, namun kes-kes sebegini adalah sangat sedikit (rare). Dan badan seseorang memainkan peranan dalam menentukan kesan sampingan sesuatu ubat.

Sebagai contoh, ada orang akan merasa mengantuk jika mengambil ubat paracetamol (Panadol) manakala ada yang tidak. Ada yang mengantuk bila mengambil ubat batuk, ada yang masih celik. Ia bergantung dengan bagaimana badan seseorang itu bertindak pada ubat yang diterima. Maka, kesan sampingan berbeza-beza mengikut individu.

Seandainya terdapat ubatan yang anda beli tidak disertakan dengan senarai kesan sampingannya, anda boleh bertanya kepada kaunter farmasi atau penjual ubat, atau anda boleh terus buat laporan. Ini adalah kerana penyembunyian kesan sampingan ubatan yang dijual adalah satu kesalahan besar.

Selain daripada itu, isu overdose, dependency dan toxicity juga boleh terjadi seandainya pesakit mengambil ubat yang dipreskripsi tanpa mengikut arahan yang diberikan. Contohnya pengambilan paracetamol (Panadol) melebihi 8 tablet dalam masa 24 jam. Arahan khusus telah diberikan, ambil ubat

2 tablet 4 kali sehari. Ini bermaksud anda harus mengambil 2 tablet setiap enam jam, dan tidak boleh lebih, tidak boleh kerap.

Penyalahgunaan ubat juga sering berlaku dalam kelompok masyarakat kita. Contohnya, mengambil ubat batuk untuk keperluan ketagihan dan keperluan tidur, walhal ubat batuk hanya berfungsi dalam mencairkan kahak dan melegakan batuk, bukan untuk masalah insomnia. Antara ubat yang paling kerap disalahgunakan juga adalah ubatan antibiotik. Kita mengambil ubat antibiotik tanpa mengetahui apa masalah sebenar yang menyebabkan kita mendapat jangkitan. Kesilapan mengambil antibiotik yang tidak bersesuaian dengan keadaan jangkitan dan penyakit boleh menyebabkan kuman yang berada didalam badan menjadi ‘resistant’ atau kalis antibiotik. Selain itu, ubatan antibiotik yang dipreskripsi perlu dihabiskan mengikut jadual pengambilan walaupun pesakit tidak lagi mengalami jangkitan. Ini adalah kerana sesetengah baki kuman yang masih ada didalam badan bersifat ‘dormant’ dan tidak aktif. Untuk menghapuskan kuman secara menyeluruh, ubatan antibiotik perlu dihabiskan. Namun, ada antara kita yang mengambil ubat sambil lewa, mengambil ubat yang tidak dipreskripsikan kepada kita, mengambil ubatan hak milik orang lain sehingga kita sendiri menyebabkan penyakit itu menjadi lebih teruk.

Dan yang paling saya musykil, mengapa rata-rata dari kita lebih mudah mempercayai ubatan yang entah dari mana asalnya, entah dari siapa penghasilannya, apa kandungannya, apa kesannya, berbanding ubat yang sudah sememangnya dihasilkan secara spesifik dan terperinci mengikut penyakit dibawah pengawasan rapi dan kajian intensif secara berterusan serta dikawal penghasilannya?

Anda tentukan.
– – – – – – – – – – – –

5. Bayaran yang dikenakan dianggap mahal dan tidak setimpal.

Rata-rata dari kita tahu bagaimana jauh bezanya kos perawatan di hospital kerajaan berbanding hospital swasta dan hospital luar negara. Rata-rata dari kita sudahpun faham berkaitan sektor kesihatan Malaysia yang sememangnya antara yang paling terbaik dan termurah.

Sebagai seorang jururawat yang bekerja di salah satu hospital kerajaan di ibu negara, bagi saya isu ‘mahal’ ini langsung tidak masuk akal. Sangat tidak masuk akal.

Saya benar-benar tidak faham mengapa ada segelintir dari kita yang kecoh dengan isu pembayaran untuk mendapatkan rawatan adalah mahal.

Jika hendak dibandingkan dengan negara luar, kita hanya perlu membayar RM1 untuk mendapatkan rawatan dan jika tak salah, hanya RM3 sehari untuk kemasukan wad.

Saya ulangi, RM1 dan RM3 sehari sahaja.

Malah, terdapat pula kelebihan pemberian rawatan percuma kepada kanak-kanak, warga emas, OKU dan lain-lain lagi kes khas.

Dari mula anda masuk ke ruang A&E, sehinggalah anda discaj dari wad, dalam keadaan yang sihat, anda bayangkanlah berapa banyak prosedur dan kos yang perlu ditanggung hanya untuk memastikan anda sihat? Anda diberi makan secukupnya di wad, dimandikan, tapak kaki anda disental oleh jururawat, lubang punggung anda dicuci oleh orang yang tak kenal pun anda ni siapa, ujian darah yang berpuluh kali dilakukan menggunakan mesin-mesin elektronik, gas oksigen yang dibekalkan kepada anda 24 jam setiap hari, kos peralatan yang digunapakai dan dibuang atau dikitar semula, kos-kos kebersihan anda, sistem pembuangan bahan kumuh dan radioaktif, kos pemeriksaan diagnostik yang mencecah beribu-ribu ringgit, kos air yang memenuhi keperluan kebersihan diri anda, dan kos elektrik yang digunakan untuk memastikan anda hidup setiap saat.

Malah anda tak perlukan insurans pun untuk mendapatkan rawatan di hospital. Walau anda hidup gelandangan, hidup sebatang kara, tanpa sesiapa yang mampu membayar kos RM1 untuk anda sekalipun, anda tetap akan diberikan rawatan.

Jika dinegara luar, bagaimana jika anda tiada wang dan insurans? Maka anda akan dibiarkan mati disisi jalan sahaja.

Benar, anda membayar cukai, dan cukai itu digunakan untuk mensubsidikan kos perawatan. Akan tetapi, sebanyak manakah cukai anda yang anda sebutkan tadi? Dan adakah anda mahu subsidi pada sektor kesihatan ditarik balik? Ada sebab mengapa sektor kesihatan Malaysia diiktiraf seantero dunia, dan mendapat ranking ketiga negara Komanwel (jika saya tak salah).

Kos untuk pengambilan darah mencecah puluhan ringgit. Begitu juga dengan kos penempatan wad. Kos makanan, ratusan ringgit. Kos untuk ujian diagnostik, mencecah ratusan dan ribuan ringgit. Kos pembedahan? Kos utiliti? Kos perkakasan dan peralatan? Kos tenaga dan sumber mentah?

Bersyukurlah kerana hospital kerajaan masih lagi berdiri untuk memberikan anda perawatan terbaik. Walaupun dengan layanan yang tidak memuaskan dan waktu menunggu yang panjang. Bagaimana jika anda seorang yang tinggal sebatang kara, ingin mendapatkan rawatan jika tiada hospital kerajaan? Mampukah anda mendapatkan rawatan di hospital swasta yang rata-rata akan mengenakan caj kepada anda walaupun untuk sebiji bebola kapas?

Anda kecoh kerana perlu membayar RM1 untuk mendapatkan rawatan dan untuk menentukan sama ada anda mampu untuk teruskan hidup atau tidak.

Anda merungut kerana anda terpaksa membayar RM1 untuk melihat anak-anak anda, suami isteri anda, ibu dan ayah anda, ahli keluarga anda untuk terus hidup sihat dan berkualiti.

Dan anda membantah pembayaran RM1 untuk pembiayaan nyawa sendiri atas alasan tak mampu, akan tetapi anda mampu berbelanja ratusan dan ribuan ringgit untuk gaya hidup yang teruk yang boleh mengakibatkan anda mendapat penyakit yang lebih teruk? Anda marah kerana terpaksa bayar RM1 tapi anda tak kisah untuk menghabiskan ribuan untuk mendapat tubuh badan obesiti dan hidup hipertensi?

Maaf, terus terang saya katakan, jika anda rasa anda mampu untuk membayar lebih kepada sektor kesihatan swasta dan luar negara, dan merasakan bahawa caj RM1 hospital kerajaan adalah terlalu mahal, maka pergilah ke sana. Biarlah kami membanting tulang dan kederat serta tenaga yang ada untuk membantu mereka yang lebih memerlukan, yang tak mampu untuk berbelanja ratusan ringgit seperti anda. Biarlah kami menjaga dan merawat mereka yang datang dari latar belakang yang ‘miskin’ tetapi mempunyai penghargaan yang tinggi berbanding anda yang ‘kaya’ namun tidak bersyukur.

Anda tak perlu lagi kecoh. Biarlah kami memfokuskan kepakaran kami kepada mereka yang lebih memerlukan dan tidak mampu, seandainya isu ‘kos’ terlampau besar bagi anda.

Bukan saya menghalau. Apa yang saya maksudkan, jika mampu, pergi. Beri peluang kepada mereka yang tidak mampu. Kami lebih rela merawat orang yang tidak mampu disini. Malah, kalau anda pergi ke sana, sekurang-kurangnya kuranglah nombor giliran menunggu untuk mereka yang tak mampu, maka lebih cepat untuk mereka mendapatkan rawatan.
– – – – – – – – – – – –

6. Sakit yang melampau tetapi diabaikan.

Ini merupakan subtopik yang paling hangat diperkatakan. Mereka yang hadir di A&E dan terpaksa menunggu di ruangan Zon Hijau mengadu rawatan lambat diberikan walaupun mereka sudah merasa sangat sakit.

Pertama sekali, saya ingin bertanya. Apakah anda faham apa itu sakit dan ditahap mana kesakitan anda tersebut?

Rata-rata dari kita mengadu didalam kesakitan yang teramat, namun masih mampu untuk memetik keypad telefon. Ada pula yang lebih unik, mengadu dalam kesakitan 10/10 akan tetapi mulut pantas mengunyah kacang putih yang dibeli di kafe hospital, sambil tangannya menangkap gambar staf yang sedang berkejaran di ruang legar Zon Merah dengan kapsyen “Jururawat seksi pura-pura sibuk untuk elak buat kerja.”

Di A&E, di mana-mana unit hospital sekalipun, rawatan tidak didahulukan berdasarkan tahap kesakitan seseorang sahaja. Terdapat beberapa pemerhatian yang dilakukan dibawah prosedur pengambilan tanda vital dan GCS (o&e, nadi, pernafasan suhu, tekanan darah, kesedaran, orientasi dll) yang mana menentukan keperluan seseorang mendapatkan rawatan.

Mengapa kesakitan itu tidak dikira sebagai tanda aras keperluan rawatan seseorang? (Isu ini masih menjadi perdebatan antara golongan pakar kesihatan.)

Pertama sekali, setiap seorang daripada kita merasakan tahap kesakitan yang berbeza-beza. Sesetengah orang mampu bertahan jika ditumbuk berulang kali. Namun ada daripada kita merasakan tahap kesakitan yang berbeza-beza. Sesetengah orang mampu bertahan jika ditumbuk berulang kali. Namun ada daripada kita yang menangis apabila sekadar ditampar. Semuanya bergantung kepada tahap seseorang untuk menerima stimulasi sakit dari persekitaran, yang dikenali sebagai ‘pain threshold’.

Didalam wad, ada suatu prosedur yang kita gunakan untuk menentukan tahap kesakitan seseorang, iaitu ‘pain scoring’. Prosedur ini dilakukan apabila staf kesihatan bertanyakan kepada pesakit tahap kesihatan yang dialami, mengikut skala 0-10, yang mana 0 bermaksud tiada kesakitan yang dialami dan 10 bermaksud tahap kesakitan yang melampau. Riak muka dan bahasa tubuh badan juga seringkali digunapakai didalam prosedur ini. Sesudah tahap kesakitan pesakit dikenalpasti, ubatan analgesik (tahan sakit) akan diberikan. Kebiasaannya, ubatan analgesik akan didahului dengan ubatan paracetamol, ponstan, kemudian tramadol, pethidine, infusi DDA seperti fentanyl, midazolam dan jika dalam keadaan yang terlampau sakit, akan diberikan PCA (patient-controlled analgesic) morphine dan lain-lain.

Namun begitu, disebabkan ‘pain scoring’ adalah sekadar suatu ujian yang melibatkan soal jawab diantara pesakit dan staf, maka ianya adalah bersifat tidak tepat kerana ia dilakukan secara verbal. Ini adalah kerana jawapan yang diberikan oleh pesakit dipengaruhi faktor tergesa-gesa dan impulsif. Sudah tentu semua pesakit akan mengadu sakit yang terlampau jika ditanya, bukan?

Kadangkala, pesakit yang kelihatan selesa dan sedang bermain telefon bimbit, mengadu mengalami kesakitan pada tahap 10/10. Tahap ini adalah tahap dimana sakit yang dirasai adalah melampau semasa didalam keadaan rehat dan bergerak. Bak kata rakan saya lagi, “tahap sakit nak mati”. Walhal pesakit ini kelihatan tenang, selesa, bersandar girang pada kerusi di sisi katil sambil bergelak tawa dengan ahli keluarganya.

Ada juga pesakit yang mempunyai sejarah heroin chaser dan pernah mengambil dadah, menggunakan kesempatan ‘pain scoring’ ini untuk mendapatkan dadah percuma dengan mengadu kesakitan melampau dan seterusnya diberi morphine melalui infusi atau PCA. Maka tersenyumlah dia melayan ketagihannya setiap 5 minit.

Ada juga yang mengadu sakit sendinya lebih teruk berbanding pesakit yang telah dilakukan pembedahan pada perutnya. Mana mungkin orang yang sekadar sakit pada sendi merasakan tahap kesakitan melampau, walhal pesakit yang perutnya telah dilakukan pendarahan masih boleh menahan sakitnya pada skala 5/10.

Maka, isu sakit ini tidak digunapakai dalam menentukan keperluan pesakit mendapat rawatan. Ini adalah kerana seringkali terdapat jawapan yang tidak benar dan bersifat impulsif daripada pesakit.

Jadi, walaupun anda merasakan sakit perut yang terlampau dan semakin teruk dengan setiap saat anda menunggu di ruangan Zon Hijau, ingatlah bahawa masih banyak lagi pesakit, yang telah putus jarinya, tangan dan kakinya, terbelah perutnya yang merasakan kesakitan jauh lebih teruk berbanding anda. Malahan, ada pesakit yang langsung tak merasakan sakit, kerana dia tidak lagi sedar akibat kegagalan dan kerosakan otak.
– – – – – – – – – – – –

Kesimpulan.

Bukanlah niat saya menulis artikel ini untuk mengecam mana-mana pihak. Namun, saya hanya mahu anda semua bersabarlah, dan bertimbangrasalah. Setiap satu staf di A&E berhempas pulas bermain dengan nyawa, darah, isi organ orang lain. Tersilap langkah, mati.

Ya, anda mungkin rasa anda memerlukan rawatan segera. Akan tetapi, selagi mana masih ramai lagi pesakit yang dalam keadaan lebih teruk berbanding anda, selagi itulah anda terpaksa tunggu.

Dan akhirkata dari saya, saya ingin menekankan perkara ini.

“Orang awam tak faham erti dan tak pandai membezakan keadaan cemas dengan keadaan kecemasan. Orang awam menganggap semua perkara adalah kecemasan, dan akan berasa cemas. Staf kesihatan pula mampu mengendali keadaan kecemasan tanpa merasa cemas.”

#AC #NurseOsem
#jururawat #stafkesihatan


Apabila Laut Pun Boleh Pupus

Kerosakan sungai adalah perkara biasa dalam hubungan ekonomi dan ekosistem.

Walaupun bunyinya teramat mendukacitakan, itulah realiti: kerakusan anjing-anjing kapitalis dalam perlumbaan yang tiada kesudahan. Malah kejadian ini tidak terhad di negara-negara membangun sahaja.

Eropah pun sama naik, seperti sebatang sungai di Ehrwald yang terletak dalam Austria.

Semua negara cenderung melakukan dosa sampai menjadi pemusnah alam. Dan tiada pemusnah alam dalam lembaran sejarah yang setanding Kesatuan Soviet.

Kerajaan Soviet menikmati kuasa politik terlalu tinggi sampai tiada siapa berani cakap apa-apa.

Andainya bersuara, silap-silap masuk dalam kem tahanan ataupun hilang terus dari muka bumi ini.

Jadi anasir-anasir politik Soviet senantiasa antara golongan yang mendahagakan kuasa sampai sanggup menjilat-jilat bibir dan bercumbu dubur. Inilah punca di sebalik kejatuhannya.

Juga ini adalah rahsia keagungan Amerika Syarikat, sebuah negara yang syarikat akhbar boleh mengembirikan pengaruh seorang presiden.

Selepas kematian Joseph Stalin, kerajaan Soviet mula mengimpikan sebuah negara lebih majmuk. Cuma kuasa pentadbiran jatuh ke tangan orang yang salah. Georgy Malenkov sanggup buat apa saja untuk mengekalkan dominasi. Pihak beliau tergamak memfitnah macam-macam terhadap Georgy Zhukov, pejuang agung Soviet dalam Perang Dunia Kedua. Kalau bukan kerana Zhukov, silap-silap Jerman boleh menang demikian hari.

Naik saja Malenkov, ramai dalam kalangan badut-badut bawahan dapat berkat. Salah seorang adalah Nikolai Bulganin yang tiada prinsip moral langsung meskipun berpakaian macam bangsawan.

Dua pemimpin ini ditumbangkan pengaruh Nikita Khrushchev dan Aleksei Kosygin.

Masalahnya, pucuk kepimpinan Soviet itu sendiri berbagai kabilah. Bukan kem Malenkov-Bulganin dan Khrushchev-Kosygin sahaja. Ada banyak kabilah lagi. Bermakna setiap pentadbiran perlu memastikan ekonomi hidup.

Persaingan ini jauh sekali setaraf pertembungan sihat dalam sistem demokrasi. Apabila bersaing, mereka tergegas sampai kualiti infrastruktur ekonomi itu sendiri lemah.

Itulah apa yang berlaku pada tahun 1960-an, apabila kerajaan Soviet ingin membangunkan sektor kapas sebagai sumber “emas putih”. Mereka mahu membina teres, lereng dan terusan untuk mengalihkan arus Sungai Amu Darya dan Sungai Syr Darya.

Dua sungai ini biasanya melimpah ke Laut Aral, yang merupakan sebuah tasik takungan sebesar gabungan Perak, Pahang dan Terengganu.

Dengan infrastruktur ini, dua sungai besar melimpah ke padang pasir untuk tujuan pengairan (irrigation). Selain kapas, kerajaan Soviet mengidamkan ladang melon (tembikai, cantaloupe, muskmelon dan sebagainya). Memang banyak rancangan mereka, termasuk tanaman padi (Kapuscinski, 2019).

Harapan rakyat itu adalah satu amanah. Dan Soviet berjaya membuatkan Uzbekistan pengeluar kapas terbesar dunia (USDA, 2013). Cuma kejayaan ini sewajarnya ditepuk macam beruk.

Kerana 1) Uzbekistan masih tidak kaya, 2) infrastruktur dibina serupa datuk 90 tahun sembang lebat boleh kahwin empat dan 3) tanpa sungai-sungai besar, Laut Aral semakin kering.

Masalah bertambah apabila Uzbekistan mempunyai masalah larian air. Laut Aral menjadi tempat takungan semulajadi. Bermakna tanaman kapas di tanah tinggi (dan sederhana tinggi) semuanya turun ke tanah rendah (Laut Aral).

Dulu air daripada tanah-tanah ini menitis ke Laut Aral tanpa sebarang bahan pencemar. Pembajaan dahsyat menyebabkan Laut Aral mula tercemar dengan sisa kimia.

Lapangan Laut Aral yang semakin kering pula masih bergaram (high salinity). Jadi bergaram dan berkimia dan semakin kering, lapangan Laut Aral tidak boleh dibuat apa-apa.

Tidak boleh dibuat pertanian; sayur takkan naik. Tidak boleh dibuat pembangunan; perubahan iklim memungkinkan banjir satu hari nanti. Ada satu cara sahaja – Laut Aral mesti dipulihkan. Tetapi satu cara mudah ini ada satu masalah besar: Kesatuan Soviet sudah terbubar.

Jadi sementara ahli politik berdehem dan berteriak, krisis kepupusan Laut Aral kekal menghantui dunia sebagai bukti keruntuhan ekosistem (Rodriguez, et al., 2013).

RUJUKAN:

Kapuscinski, R. (2019). Imperium. Halaman 255-260.

Rodriguez, K., et al. (2013). Scientific Foundations for an IUCN Red List of Ecosystems. PLOS One. 8 (5): e62111.

USDA. (2013). Cotton Production Ranking. NCCA.


The Expanse: Realiti Astropolitik Yang Akan Kita Hadapi Kelak

The Expanse berkisar tentang sekumpulan kru kapal pengangkut ais Canterbury yang terselamat dalam serangan hendap oleh pihak yang tidak dikenali ke atas kapal tersebut yang mencetuskan konflik antara penduduk koloni planet terluar dengan Marikh dimana kapal sedemikian merupakan talian hayat untuk koloni mendapatkan sumber air dan kalangan krew tersebut yang dikepalai James Holden.

5 orang kru yang terselamat ini akhirnya terjerumus ke dalam konspirasi konflik permainan kuasa politik, persenjataan, ketenteraan dan konglomerat dimana limpahan kesan serangan ke atas Canterbury dan laungan “Remember The Cant’ ” dan “Mars Kill The Canterbury” oleh penduduk koloni yang mahukan jawapan akan siapa pelaku serangan mencetuskan perang antara tiga kuasa utama sistem suria.

United Nation yang merangkumi Bumi dan koloni Lunar, Mars Congressional Republic yang mewakili Marikh dan Outer Planet Alliance yang mewakili penduduk planet terluar yang dipanggil Belters mendiami koloni seperti Ceres, Ganymede, Eros untuk merebut hegemoni kuasa ke atas sistem suria melalui penguasaan terhadap senjata biologi.

Siri ini menggambarkan masa depan yang hampir dengan era dan generasi kita, tidak seperti karya Star Wars atau Dune (nukilan Frank Herbert) yang sudah jauh ribuan tahun dari realiti masa depan terdekat kita. Gambaran siri ini merangkumi percakaran astropolitik Bumi dan Marikh, penguasaan konglomerat dan taikun perusahaan yang mempengaruhi kuasa politik dan penindasan keatas penduduk koloni luar yang dikerah industri untuk sumber mineral.

Masa depan di dalam The Expanse dan garapan astropolitik, teknologi serta demografi penduduk juga tidak sukar untuk kita kaitkan dengan masa sekarang.

Mungkin kini kita akan berhadapan dengan permainan astropolitik negara adikuasa yang lebih kompleks dari era Kesatuan Soviet meluncurkan Sputnik pada 1957.

Dalam era Perlumbaan Angkasa antara Kesatuan Soviet dan Amerika Syarikat, kita seringkali menganggap Amerika menang sepenuhnya dengan kejayan menghantar angkasawan ke Bulan. Tapi kita jarang dengar, bagaimana Soviet adalah negara pertama menghantar prob dan kemudian perayau robotik pertama ke jiran samawi kita itu.

Mungkin kita sering didendangkan dengan kejayaan Armstrong dan Apollo tetapi kurang tahu tentang Lunokhod dan program Luna, Venera yang mendarat di Zuhrah, atau Salyut yang menjadi stesen angkasa pertama dan kemudian Mir yang menjadi stesen angkasa jangka panjang.

Hakikatnya, Kesatuan Soviet masih lagi berada didepan walaupun republik komunis itu sudah tidak lagi wujud selepas kejatuhannya pada 1989. Legasi Angkasa Merah tinggalan Kesatuan Soviet masih boleh dilihat pada hari ini di dalam kebanyakan program penjelajahan angkasa lepas.

Semua orang bercakap-cakap tentang Stesen Angkasa Antarabangsa, namun tidak menyedari bahawa kewujudan stesen tersebut tidak akan menemui kejayaan jika sekiranya Soviet tidak mendahului dalam segmen pembuatan dan pengendalian stesen angkasa malah DNA stesen tersebut mempunyai DNA Russia.

Modul teras ISS ketika proses pembinaan awal stesen tersebut menggunakan modul Zarya dan Zvezda, modul yang boleh ditelusuri legasi kewujudannya dari program stesen angkasa pertama Kesatuan Soviet – Salyut. Soviet pada era 60an mengalami kegagalan untuk menyelesaikan masalah roket N1 yang sepatutnya menghantar kosmonaut mereka ke Bulan dan Sergei Korolev, orang yang bertanggungjawab membangunkan program LK (Luniyy Koralb) mengambil keputusan untuk berubah angin dan merekabentuk dan membangunkan stesen angkasa. Stesen angkasa ini kemudian dikenali sebagai Salyut dan Almaz, dimana kedua duanya mempunyai tujuan saintifik dan ketenteraan. Almaz merupakan stesen angkasa ketenteraan yang dibangunkan untuk tujuan pengintipan dari orbit, peninjauan dan perisikan. Malah stesen angkasa ini menjadi platform senjata yang digunakan untuk memusnahkan satelit musuh. Salyut pula merupakan program awam untuk tujuan saintifik dan Salyut menjadi asas kepada kajian kesan jangka panjang manusia dalam persekitaran angkasa lepas untuk misi masa depan – menunjukkan Kesatuan Soviet lebih kehadapan dalam aspek keselamatan dan fisiologi kosmonaut.

Salyut adalah pelopor kepada pembinaan stesen angkasa lepas. Amerika agak ketinggalan dan stesen angkasa Skylab yang mereka hantar ke orbit tidak meninggalkan kesan langsung kepada sektor pembinaan stesen angkasa walaupun terdapat beberapa rekod yang boleh dibanggakan.

Modul Salyut berkembang menjadi stesen yang lebih terampil apabila ia memasuki siri ke 5 dan 6 dimana kedua dua stesen Salyut 5 dan Salyut 6 berjaya meletakkan Kesatuan Soviet kembali dihadapan dari segi eksperimentasi saintifik di orbit, kajian fisiologi keatas ketahanan tubuh manusia akibat pendedahan keatas persekitaran nir graviti serta radiasi kosmik untuk jangka panjang, dan paling penting ia membuka jalan kepada pembinaan stesen angkasa generasi ketiga Mir.

Mir kekal sebagai objek buatan manusia paling besar, milik Kesatuan Soviet dan kemudian Russia sebelum ia mencapai jangka hayat dan kemudian digantikan dengan Stesen Angkasa Antarabangsa.

Ironiknya, ISS turut bermula dengan modul yang sama dengan modul yang membentuk Salyut dan kemudian Mir, satu legasi teknologi yang berterusan dan menunjukkan walaupun Soviet kalah ke Bulan – teknologi mereka pada segmen angkasa lain seperti stesen angkasa masih digunakan sehingga hari ini dan ia merupakan teknologi yang terbukti berkesan untuk kegunaan di angkasa lepas.

Perayau robotik seperti Curiosity, Spirit, Opportunity dan Sojourner yang dikendalikan NASA banyak mengambil pengajaran dan teknologi rekabentuk Lunokhod, perayau Bulan Kesatuan Soviet. Malah ISS pada masa sekarang bergantung harap pada kapal angkasa Soyuz dan Progress, kapal angkasa sama yang digunakan sejak era 60an sewaktu program Salyut. DNA teknologi Soyuz kini mula diadaptasi oleh China menerusi program Shenzou.

Kita sedang melangkah ke era baharu yang memperlihatkan kuasa besar dunia yang lain juga mula mempergiat usaha untuk meneroka angkasa lepas dan terdapat usaha militarisasi yang melangkaui perisikan, pengintipan dan pemintasan komunikasi elektronik.

Mungkin kita akan menjadi generasi yang menjadi saksi persenjataan linear orbital yang mampu meluncurkan rod tungsten ke sasaran dengan kuasa kinetik yang setara kekuatan ledakannya dengan senjata nuklear, atau satelit laser orbital yang mampu memintas peluru berpandu balistik ketika menghampiri kelajuan terminal.

Malah teknologi railgun mungkin akan mendapat tempat diangkasa lepas satu hari nanti, dilengkapkan pada satelit untuk memusnahkan satelit lain seperti yang pernah dibuat oleh Kesatuan Soviet pada stesen Almaz mereka. Militarisasi angkasa lepas tidak dapat dielakkan walaupun ada perjanjian global yang mengekang usaha tersebut. Expansion to space is impossible without militarization .

China kini sedang menggapai prestij sebagai adikuasa angkasa melalui program seperti Tiangong dan Chang E, diikuti India yang masing-masing mempunyai program angkasa mereka yang unik dan tersendiri. Walaupun tidak segah Eropah, Amerika mahupun Russia, kedua dua negara ini dilihat akan menjadi pemain utama dalam dekad akan datang dan dengan kehadiran pemain baharu yang terdiri dari konglomerat sebagai non state actor seperti firma Space X dan Blue Origin, ia akan menjadikan senario astropolitik global menjadi lebih menarik.

Perebutan sumber mineral angkasa lepas, hak penguasaan keatas kedudukan orbital strategik serta lokasi kolonisasi, dan pengekalan hegemoni negara adikuasa keatas angkasa lepas akan menjadi pemangkin yang bakal mempercepatkan lagi proses militarisasi angkasa lepas.

Menubuhkan markas perintah Antariksa hanyalah langkah pertama ke arah militarisasi penuh dan tidak mustahil, satu hari nanti armada satelit pemusnah akan mulai memenuhi orbit dan saling cuba membunuh antara satu sama lain.

Jadi kalau nak bayangkan macam mana gambaran near future dunia yang sudah menguasai angkala lepas dan astropolitik skala sistem suria, bacalah siri The Expanse. Dekat Malaysia mungkin orang tak berapa tahu siri ini sempat naik di Netflix sebelum siaran dibatalkan dan novelnya tak meletup sebab orang lebih berikan perhatian pada DC dan Marvel tapi tak cuba tak tahu kan.


Penemuan Topeng Emas Berusia 1000 Tahun Yang Menggerunkan

Semasa kumpulan ahli arkeologi tempatan mlakukan kempen ekskavasi di kawasan pengebumian orang Inca yang lokasinya di utara Peru, mereka menemui kubur yang dikelilingi oleh artifak yang diperbuat dengan emas.

Kubur itu milik lelaki pertengahan umur di mana tubuhnya meniarap dan tengkoraknya terpisah dari rangka. Di hahagian wajah tengkorak ditutup oleh topeng emas yang mempunyai anting-anting besar dan pasangan mata yang terbeliak.

Yang anehnya terhadap tengkorak dan topeng emas ini ialah kedua-duanya dicalit dengan pigmen merah. Setelah diteliti, pigmen merah itu ialah pigemn dari batu minerl bernama cinnabar. Namun ketua penyelidikan dari University of Oxford bernama Elisabete Pires cuba memahami mengapa tengkorak dan topeng itu dicalit bersama.

Namun kajian seterusnya membawa saintis kepada kejutan yang tidak disangka. Pigmen merah itu sebenarnya darah manusia. Adakah lelaki ini sebenarnya dibvnuh atau dijadikan sebagai korban ketika beliau hidup?

Sebelum tamadun Inca wujud, kaum asal budaya Lambayeque atau dipanggil dengan nama orang Sicán pernah menetap di utara Peru pada abad ke-8 dan ke-14 Masihi. Orang asal ini mahir dalam pertukangan emas.

Topeng emas yang berusia 1,000 tahun ini ditemui di bahagian bawah kuil East Tomb of the Huaca Loro. Rangka si pemakai tersebut pula kira-kira berusia 40-50 tahun sebelum dikebumikan dengan barang kemas emas, perak, dan gangsa. Kubur yang ditemui pada 1990-an menjadi pusat dalam pengkajian sejarah orang Sicán ini.

Kajian lanjut oleh kumpulan Pires juga menemui protein albumin iaitu protein yang terdapat dalam telur putih. Telur putih itu ke kemungkinan telur itik Muscovy yang digunakan sebagai ‘gam’ melekatkan wajah dengan topeng emas itu, selain sebagai sumber makanan. Terdapat juga protein dalam darah manusia seperti antibodi immunoglobulin G. Mungkin juga darah Ini bukan milik darah si pemakai, ia adalah darah untuk mencalit muka si pemakai yang mewakili daya kehidupan

Mengikut cerita penduduk koloni terawal Peru, si pemakai yang dicalit dengan darah manusia berkemungkinan ialah individu yang penting seperti kerabat diraja. Namun pengkaji tidak dapat menganalisis siapakah pemakai itu kerana sampel darah telah dicemar dengan darah bukan milik si pemakai.

Lemak juga kekurangan dalam darah tersebut kerana biasanya lemak berupa lipid hadir dalam darah manusia. Berkemungkinan juga lipid mendapat reaksi dari protein albumin yang menjadikan ia tidak dapat dikesan oleh saintis.

Walau bagaimanapun, kumpulan penyelidik Pires mengandaikan apa yang berlaku pada si pemakai walaupun bukti kajian masih sedikit lagi. Dengan keadaan tubuh yang meniarap dan dikebumikan bersama rangka milik dua orang wanita remaja dengan keadaan bersalin menunjukkan bahawa orang

Sicán pada ketika itu mengadakan ritual korban membangkitkan semula ketua mereka yang telah meninggal dunia.

Kajian ke atas rangka dan topeng emas masih dijalankan demi memahami lebih lanjut akan budaya orang Sicán di utara Peru.

RUJUKAN:

Koumoundouros, Tessa. 28 October 2021. Ancient Golden Mask From 1,000 Years Ago Hides a Gruesome, Bloody Secret. Science Alert.